**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 21 Μαίου 2018, ημέρα Δευτέρα και ώρα 16.20΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις».

Στη συνεδρίαση παρέστησαν ο Υφυπουργός Οικονομίας και Ανάπτυξης, κ. Στέργιος Πιτσιόρλας, καθώς και αρμόδιοι υπηρεσιακοί παράγοντες.

 Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Δέδες Ιωάννης, Συρίγος Αντώνιος, Γκαρά Αναστασία, Δημαράς Γεώργιος, Μεϊκόπουλος Αλέξανδρος, Δρίτσας Θεόδωρος, Τριανταφυλλίδης Αλέξανδρος, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Εύη, Γεννιά Γεωργία, Κάτσης Μάριος, Καφαντάρη Χαρά, Αυλωνίτου Ελένη, Ξυδάκης Νικόλαος, Κωστοπαναγιώτου Ηλίας, Παπαδόπουλος Νικόλαος, Σέλτσας Κωνσταντίνος, Κυρίτσης Γεώργιος, Σιμορέλης Χρήστος, Μεγαλοοικονόμου Θεοδώρα, Συρμαλένιος Νικόλαος, Λιβανίου Ζωή, Τζάκρη Θεοδώρα, Αθανασίου Χαράλαμπος, Βλάχος Γεώργιος, Δήμας Χρίστος, Καραμανλή Άννα, Χαρακόπουλος Μάξιμος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Κατσώτης Χρήστος, Τάσσος Σταύρος, Καμμένος Δημήτριος, Λαζαρίδης Γεώργιος και Αμυράς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλησπέρα σας. Καλή εβδομάδα.

Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Τροποποίηση του ν. 3190/1955 περί Εταιριών Περιορισμένης Ευθύνης και άλλες διατάξεις». Είναι παρών ο Υφυπουργός Οικονομίας και Ανάπτυξης, κ. Στέργιος Πιτσιόρλας.

Πριν προχωρήσουμε στη διαδικασία με τους Εισηγητές και Ειδικούς Αγορητές προτείνω ένα προγραμματισμό για το νομοσχέδιο. Η πρόταση, λοιπόν, είναι αύριο στις 13.00΄ οι φορείς και στις 16.30΄ η κατ’ άρθρον συζήτηση, ενώ την Πέμπτη στις 12.00΄ η β΄ ανάγνωση. Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Κύρια Πρόεδρε, αν θέλετε και εάν επιτρέπεται, λόγω υποχρεώσεων που έχουμε, να μεταφέρετε τις συνεδριάσεις της Τρίτης, για την Τετάρτη και να ισχύει από Τετάρτη - Πέμπτη κανονικά το πρόγραμμα συνεδριάσεων της Επιτροπής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, την Τετάρτη έχουμε την προημερησίας συζήτηση από το κόμμα σας.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Σωστά, θα τελειώσει κάποια στιγμή η προημερησίας συζήτηση. Μπορούμε να το κάνουμε μετά την προημερησίας που θα είμαστε όλοι εδώ. Με αυτό τον τρόπο δεν θα πάει την Παρασκευή, αλλά την Τετάρτη - Πέμπτη.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, είναι δύο οι συνεδριάσεις και δεν μπορούν να προγραμματιστούν μετά το πέρας του νομοθετικού έργου της Τετάρτης.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Την Τετάρτη η προημερησίας θα τελειώσει στη 13.00΄ και μπορούμε να κάνουμε τη μια συνεδρίαση στη 13.00΄ και την επόμενη στις 16.30΄ όπως είπατε πριν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε δεν γίνεται, γιατί πρέπει να περάσουν για τη β΄ ανάγνωση δύο μέρες. Όπως προτείνετε εσείς, η β΄ ανάγνωση θα πάει την Παρασκευή που υπάρχει προγραμματισμός για το άλλο νομοσχέδιο της Επιτροπής μας. Αυτή είναι η πρόταση. Να την επαναλάβω. Αύριο Τρίτη στη 13.00΄ οι φορείς και στις 16.30΄ η κατ’ άρθρον συζήτηση και την Πέμπτη στις 12.00΄ η β΄ ανάγνωση. Πριν ξεκινήσουμε τις τοποθετήσεις θα πούμε για τους φορείς.

Το λόγο έχει ο Εισηγητής του ΣΥΡΙΖΑ, κ. Μεϊκόπουλος να κάνει πρόταση για τους φορείς.

ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥ.ΡΙΖ.Α.): Προτείνουμε, καταρχάς να κληθεί ο ΣΕΒ, η Εθνική Συνομοσπονδία Εμπορίου και Επιχειρηματικότητας (ΕΣΕΕ), η Γενική Συνομοσπονδία Επαγγελματιών Βιοτεχνών Εμπόρων Ελλάδος (ΓΣΕΒΕΕ), η Κεντρική Ένωση Επιμελητηρίων (ΚΕΕ), το Διεθνές Εμπορικό Επιμελητήριο και ο Σύνδεσμος Ανωνύμων Επιχειρήσεων και ΕΠΕ. Εννοείται πως είμαστε ανοιχτοί και στις προτάσεις της Αντιπολίτευσης, ποιους θα θέλουν να καλέσουν. Έξι είναι οι φορείς που προτείνουμε εμείς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αθανασίου, Εισηγητής από τη Ν.Δ. για να προτείνει φορείς.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Προτείνουμε την Κεντρική Ένωση Επιμελητηρίων Ελλάδος, την Ένωση Ασφαλιστικών Εταιρειών, τον Σύνδεσμο των Ελλήνων Εμπορικολόγων, την Εθνική Ελληνική Επιτροπή του Διεθνούς Εμπορικού Επιμελητηρίου, την Ένωση Δικαστών και Εισαγγελέων, εκπρόσωπο της Ολομέλειας των Προέδρων των Δικηγορικών Συλλόγων και την Πανελλήνια Ομοσπονδία Σωματείων Πωλητών Λαϊκών Αγορών - έχουμε διατάξεις, οι οποίες έχουν σχέση με τις λαϊκές αγορές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ - ΔΗΜΑΡ, κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Συμφωνώ να καλέσουμε τη Γενική Συνομοσπονδία Βιοτεχνών και Εμπόρων Ελλάδας, τον ΣΕΒ, την Κεντρική Ένωση Επιμελητηρίων, το Σύνδεσμο Ελλήνων Εμπορικολόγων, το Οικονομικό Επιμελητήριο Ελλάδος που είναι το αρμόδιο τμήμα γι' αυτό το θέμα. Δεν άκουσα για τις λαϊκές αγορές, βεβαίως έχετε διατάξεις, αλλά υπάρχει η Ομοσπονδία Σωματείων Επαγγελματιών Πωλητών Λαϊκών Αγορών και η Πανελλαδική Ομοσπονδία Συλλόγων Παραγωγών Αγροτικών Προϊόντων, έτσι ώστε να έχουμε το σωματείο, το οποίο έχει σχέση με διατάξεις που αφορούν τις λαϊκές αγορές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής του Λαϊκού Συνδέσμου – Χρυσή Αυγή, κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Τον Συμβολαιογραφικό Σύλλογο Αθηνών, το Εμπορικό - Βιομηχανικό Επιμελητήριο Αθηνών, την Πανελλήνια Ομοσπονδία Φοροτεχνικών Ελεύθερων Επαγγελματιών (ΠΟΦΕΕ) και τον Δικηγορικό Σύλλογο Αθηνών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής του Κ.Κ.Ε., κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Δεν έχω να προσθέσω κάποιον άλλο φορέα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής των Ανεξαρτήτων Ελλήνων, κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Έχω καλυφθεί, κυρία Πρόεδρε, από τους συναδέλφους, αφού θα έρθουν και οι εκπρόσωποι των λαϊκών αγορών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής του «Ποταμιού», κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Αναφέρθηκαν οι περισσότεροι φορείς που θα πρότεινα και εγώ, αλλά ίσως θα πρέπει να προσθέσουμε το Σώμα Ορκωτών Ελεγκτών Λογιστών, το Σύλλογο Εφετείων Αθηνών - Πειραιώς Αιγαίου και Δωδεκανήσων, το Συνδικάτο Υπαίθριων Εμπόρων Ελλάδος και την Ένωση Ασφαλιστικών Εταιρειών Ελλάδος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα δούμε τις προτάσεις και θα σας διαβάσω τους φορείς που θα προσκληθούν κατά τη διάρκεια της συνεδρίασης. Δεν υπάρχει πρόθεση για αποκλεισμό φυσικά. Κανονικά έπρεπε να είναι 10 σε αριθμό, αλλά μέχρι τους 15 θα πάμε.

Το λόγο έχει ο Εισηγητής του ΣΥΡΙΖΑ, ο κ. Μεϊκόπουλος.

ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥΡΙΖΑ): Κυρίες και κύριοι συνάδελφοι, το σχέδιο νόμου που συζητάμε σήμερα μπορούμε να το χωρίσουμε σε δύο μέρη. Στο πρώτο, εισάγονται αλλαγές στο ισχύον νομοθετικό καθεστώς που διέπει τη σύσταση και τη λειτουργία των εταιρειών περιορισμένης ευθύνης με σκοπό να το εκσυγχρονίσει και να το καταστήσει πιο ευέλικτο και προσφιλέστερο στις ευρωπαϊκές και διεθνείς επενδύσεις στον τομέα. Η εταιρική μορφή της περιορισμένης ευθύνης είναι μια μορφή που συνδυάζει πλεονεκτήματα, τόσο από την πλευρά των εταίρων, όσο και από την πλευρά των πιστωτών, όσον αφορά την εξασφάλιση των απαιτήσεών τους και είναι μια εταιρική μορφή που συναντάται πολύ συχνά στις συναλλακτικές σχέσεις, τόσο τις εγχώριες, όσο και τις διεθνείς.

Επομένως, το παρόν σχέδιο νόμου που τροποποιεί σε σημεία το νομικό πλαίσιο λειτουργίας των εταιριών περιορισμένης ευθύνης (ΕΠΕ) και το καθιστά πιο σύγχρονο και προσαρμοσμένο στις ανάγκες της αγοράς, ενισχύει την εμπορική δραστηριότητα στη χώρα, συμβάλλοντας έτσι στην προσέλκυση των επενδύσεων και την ανάπτυξη της εσωτερικής οικονομίας.

Το δεύτερο μέρος του σχεδίου νόμου περιέχει διατάξεις, οι οποίες αποσαφηνίζουν ζητήματα που προέκυψαν από την πρακτική η εφαρμογή του πρόσφατου νόμου για το υπαίθριο εμπόριο.

Ξεκινώντας, θα ήθελα να έρθω σε συγκεκριμένες διατάξεις του σχεδίου νόμου, οι οποίες θεωρώ, ότι αντανακλούν, ακριβώς, το πνεύμα των τροποποιήσεων του νομικού καθεστώτος των ΕΠΕ.

Πιο συγκεκριμένα, στο άρθρο 1, εισάγεται νέα ρύθμιση για την επωνυμία των ΕΠΕ, σύμφωνα με την οποία η επωνυμία δεν είναι υποχρεωτικό να σχηματίζεται από τα ονόματα των εταίρων ή από το αντικείμενο της επιχείρησης, όπως ίσχυε μέχρι σήμερα, αλλά μπορεί να σχηματιστεί και από άλλες ενδείξεις.

Είναι, δηλαδή, η καλούμενη «φανταστική επωνυμία». Στην επωνυμία μπορεί να αναφέρεται η δραστηριότητα ή ο σκοπός της εταιρίας. Ωστόσο, σε κάθε περίπτωση, θα πρέπει να τηρείται η αρχή της αλήθειας, η οποία επιβάλει στον επιχειρηματία να μη χρησιμοποιεί επωνυμία που μπορεί να παραπλανήσει το κοινό, σχετικά με την πραγματική του ταυτότητα, το είδος και την έκταση της επιχείρησής του ή της σχέσης του με τρίτους.

Ένα άλλο σημαντικό στοιχείο της ρύθμισης και ένδειξη του εκσυγχρονισμού της νομοθεσίας που ανέφερα πιο πάνω, είναι ότι, πλέον, με τη νέα ρύθμιση, η επωνυμία της ΕΠΕ μπορεί να σχηματιστεί ολόκληρη με λατινικούς χαρακτήρες, κάτι που μέχρι σήμερα ήταν επιτρεπτό μόνο για το διακριτικό τίτλο μιας εταιρείας και όχι για την επωνυμία της.

Η τροποποίηση αυτή είναι φανερό ότι θα διευκολύνει σε μεγάλο βαθμό τις ΕΠΕ που δραστηριοποιούνται και εκτός της χώρας μας. Θα ενισχύσει έτσι την αύξηση του κύκλου των δραστηριοτήτων τους στις διεθνείς συναλλαγές.

Στο άρθρο 2, ορίζεται ότι η σύσταση μιας ΕΠΕ, η οποία κατά κανόνα μέχρι σήμερα γινόταν με συμβολαιογραφικό έγγραφο, μπορεί να γίνει και με τη χρήση του πρότυπου καταστατικού που προβλέπεται στο ν. 4441/2016, περί απλοποίησης διαδικασιών σύστασης επιχειρήσεων, εάν και εφόσον αυτό επιλεγεί από τους ιδρυτές εταίρους.

Αυτό γιατί τα πρότυπα καταστατικά ανταποκρίνονται στις προϋποθέσεις του κοινοτικού δικαίου για την ορθότητα, πληρότητα και εποπτεία των εταιριών. Το περιεχόμενό τους, δε, καθορίζεται αποκλειστικά στη σχετική απόφαση του Υπουργού Οικονομίας και Ανάπτυξης.

Επομένως, η θέσπιση της δυνατότητας χρήσης των προτύπων καταστατικών, ως ιδρυτικές πράξεις από το παρόν σχέδιο νόμου, διευκολύνει τις διαδικασίες σύστασης των ΕΠΕ και εναρμονίζει το περιεχόμενό τους με τα βέλτιστα ευρωπαϊκά πρότυπα.

Στο σημείο αυτό, θα ήθελα να τονίσω ότι πέραν από τον τρόπο σύστασης με το νέο σχέδιο νόμου και στο ίδιο άρθρο 2, ορίζεται ρητώς ότι η εταιρεία αποκτά νομική προσωπικότητα, υπόσταση συναλλακτικά, από την καταχώρηση της συστατική της πράξης στο Γενικό Εμπορικό Μητρώο, ν. 3419/2005.

Γενικά, με τις τροποποιήσεις που εισάγονται, μεταβάλλεται ο τρόπος απόκτησης νομικής προσωπικότητας και δημοσιότητας των πράξεων των ΕΠΕ και εναρμονίζεται με αυτό των υπολοίπων κεφαλαιουχικών εταιριών, που είναι, φυσικά, η καταχώρηση των συστατικών και άλλων σημαντικών πράξεων. Αυτό εξασφαλίζει τη δημοσιότητα των πράξεων αυτών και την προστασία των τρίτων που συναλλάσσονται με τις εταιρείες.

Πολύ σημαντική είναι, επίσης, η παρέμβαση που εισάγεται με το νόμο, στο άρθρο 3, ως προς τη δυνατότητα σύγκλησης της συνέλευσης των εταίρων της ΕΠΕ με τηλεδιάσκεψη, εάν και εφόσον μια τέτοια δυνατότητα προβλέπεται στο καταστατικό ή εάν συμφωνούν σε αυτό όλοι οι εταίροι.

Η παροχή, λοιπόν, αυτής της δυνατότητας να συγκαλείται γενική συνέλευση με τηλεδιάσκεψη, διευκολύνει ουσιαστικά τη λειτουργία της ΕΠΕ, καθώς διευκολύνεται η συμμετοχή εταίρων που βρίσκονται εκτός της έδρας της ή σε διαφορετικές χώρες.

Στο άρθρο 4, προστίθεται ένα νέο κεφάλαιο στο νόμο των ΕΠΕ, που αφορά στη συγκέντρωση, κωδικοποίηση και διασαφήνιση των ήδη υφιστάμενων διατάξεων περί της σύνταξης, του ελέγχου και της δημοσίευσης των οικονομικών καταστάσεων των ΕΠΕ, βάσει των νεότερων νόμων και των ευρωπαϊκών κανονισμών, ν. 4308/2014, ν. 4336/2015, ν. 4403/2016 και ν. 4449/2017.

Έτσι, συγκεκριμένα, ορίζεται ότι η σύνταξη των οικονομικών καταστάσεων των ΕΠΕ γίνεται βάσει των ελληνικών λογιστικών προτύπων, σύμφωνα με τις διατάξεις του ν. 4308/2014.

Στις περιπτώσεις σύνταξης των οικονομικών καταστάσεων βάσει των διεθνών προτύπων χρηματοοικονομικής αναφοράς, εφαρμόζονται οι σχετικές διατάξεις των ευρωπαϊκών κανονισμών.

Οπότε, με αυτή την ίδια διάταξη, η τήρηση των οικονομικών καταστάσεων των ΕΠΕ εναρμονίζεται πλήρως με τα εσωτερικά, ευρωπαϊκά και διεθνή πρότυπα.

Επίσης, σημαντική για την ευελιξία στη λειτουργία των ΕΠΕ και η νέα ρύθμιση που εισάγεται με το άρθρο 6, με την οποία μεταβάλλεται το προ ισχύον ποσοστό της απαιτούμενης διπλής πλειοψηφίας από 3/4 σε 2/3 για την τροποποίηση εταιρικής σύμβασης. Έτσι με τη νέα ρύθμιση, η τροποποίηση εταιρικής σύμβασης της ΕΠΕ γίνεται με τη διπλή πλειοψηφία των 2/3 του συνολικού αριθμού των εταίρων που κατέχουν τα 2/3 του εταιρικού κεφαλαίου. Το ίδιο ποσοστό διπλής πλειοψηφίας χρειάζεται και για τη λήψη απόφασης για λύση της εταιρίας στο άρθρο 7.

Στο άρθρο 8, είναι πολύ σημαντικές οι τροποποιήσεις που εισάγονται σχετικά με την εγκατάσταση αλλοδαπών εταιρειών στη χώρα. Συγκεκριμένα, επιχειρείται ένας διαχωρισμός μεταξύ εγκατάστασης αλλοδαπών εταιρειών προερχομένων από την Ε.Ε. και τον Ευρωπαϊκό οικονομικό χώρο και με αυτές που έρχονται από τρίτες χώρες. Έτσι η εγκατάσταση για τις αλλοδαπές εταιρείες προερχόμενες από την Ε.Ε. απλοποιείται, καθώς δεν θα απαιτείται έκδοση σχετικής απόφασης εγκατάστασης από την αρμόδια εποπτική αρχή, ενώ αντίθετα, στην περίπτωση των αλλοδαπών εταιρειών τρίτης χώρας είναι προϋπόθεση η έκδοση απόφασης εγκατάστασης από την αρμόδια αρχή. Ποια δηλαδή; Τη διεύθυνση εταιρειών της Γενικής Γραμματείας Εμπορίου και Προστασίας του Καταναλωτή του Υπουργείου Οικονομίας και Ανάπτυξης ή της περιφερειακής ενότητας κατά λόγο αρμοδιότητας. Να σημειώσω εδώ ότι και στις δύο περιπτώσεις για την ίδρυση των καταστημάτων, οι εταιρίες υποχρεούνται να υποβάλουν σχετική αίτηση εγγραφής στο ΓΕΜΗ.

Θα περάσω τώρα στο δεύτερο κεφάλαιο, το οποίο περιέχει ρυθμιστικές και αποσαφηνιστικές διατάξεις του νόμου για το υπαίθριο εμπόριο ν. 4497/2017 και να αναφέρω κάποια σημαντικά επιμέρους σημεία. Το πρώτο και πολύ σημαντικό που θέλω να αναφέρω, καθώς γνωρίζω ότι απασχολεί έντονα τους απασχολούμενους στο υπαίθριο εμπόριο είναι ότι με το παρόν σχέδιο νόμου, άρθρο 12, δίνεται παράταση στους πωλητές των λαϊκών αγορών και στους πωλητές πλανόδιου και στάσιμου εμπορίου για να ανανεώσουν τις ληφθείσες άδειες τους σύμφωνα με το ν. 4264/2014 μέχρι τις 15 Ιανουαρίου 2019.

Ακόμα, με τη νέα διάταξη στο άρθρο 14, διευκρινίζεται ότι σε περίπτωση παρέλευσης χρονικού διαστήματος μεγαλύτερου του ενός έτους από τη λήξη ισχύος της άδειας του παραγωγού, δεν απαιτείται να τηρηθεί η διαδικασία έκδοσης νέας άδειας, εάν στο διάστημα αυτό ο παραγωγός υποβάλλει αίτημα για ανανέωση. Οπότε, με τον τρόπο αυτό, ουσιαστικά ο παραγωγός διευκολύνεται και δεν χάνει τη θέση του.

 Θα ήθελα να σταθώ στο δικαίωμα που δίνεται στα άτομα με αναπηρία να δραστηριοποιούνται στο υπαίθριο εμπόριο ακόμα και μετά τη λήψη της σύνταξης λόγω αναπηρίας. Η ρύθμιση αυτή είναι αρκετά σημαντική για τους συμπολίτες μας με αναπηρία, καθώς γνωρίζουμε όλοι, ότι πολλοί από αυτούς χρειάζεται να συνεχίσουν να δραστηριοποιούνται επαγγελματικά για να ανταπεξέλθουν στις ανάγκες της αναπηρίας τους. Ωστόσο, να διευκρινιστεί ότι σε κάθε περίπτωση, παραμένει ως προϋπόθεση για την ανανέωση της άδειας ή μη λήψη σύνταξης λόγω γήρατος.

Το τελευταίο μέρος του νομοσχεδίου, δηλαδή τα άρθρα 16 και 17, περιλαμβάνει η ρύθμιση για την εναρμόνιση του πλαισίου έκδοσης των εγγυητικών επιστολών, σύμφωνα με τις ευρωπαϊκές οδηγίες για το θέμα και το τραπεζικό δίκαιο, καθώς επίσης και ρυθμίσεις επί του νομοθετικού διατάγματος του 1926, για την ίδρυση της Εθνικής Ελληνικής Επιτροπής Διεθνούς Εμπορικού Επιμελητηρίου.

Κλείνοντας, θα ήθελα να τονίσω ότι πρόκειται για μια νομοθετική παρέμβαση, η οποία κατά τη γνώμη μας στο σύνολό της, αφήνει ένα θετικό αποτύπωμα, καθώς με βάση την πλειονότητα των διατάξεων, επιχειρεί να διευκολύνει την επιχειρηματική δραστηριότητα και να ενισχύσει το επιχειρηματικό περιβάλλον της χώρας μας. Τόσο ρυθμίσεις για τις εταιρείες περιορισμένης ευθύνης, οι οποίες εκσυγχρονίσουν το νομοθετικό πλαίσιο των εταιρειών και διευκολύνουν τη σύσταση για την εσωτερική και διεθνή δραστηριοποίησή τους, όσο και αυτές για το υπαίθριο εμπόριο με τη στήριξη ανθρώπων με αναπηρία που δραστηριοποιούνται στον τομέα είναι ρυθμίσεις που έχουν ως κοινό σημείο την έμπρακτη στήριξη της αγοράς και την ενίσχυση της οικονομικής ζωής του τόπου.

Έχοντας ως παράδειγμα και τον τόπο μου τη Μαγνησία, όπου η επιχειρηματική δραστηριότητα της περιοχής δοκιμάστηκε και δοκιμάζεται έντονα από την περίοδο της παρατεταμένης οικονομικής κρίσης, πιστεύω ότι αυτό που έχει ανάγκη ο τόπος είναι έμπρακτες κινήσεις στήριξης επιχειρηματικότητας και της αγοράς και νομίζω, ότι το εν λόγω σχέδιο νόμου κινείται προς τη σωστή κατεύθυνση. Με αυτές λοιπόν τις σκέψεις και για αυτούς ακριβώς τους λόγους, καλώ όλους τους συναδέλφους να το στηρίξουν τόσο κατά άρθρο, όσο και στο σύνολο του. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Το λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, το Υπουργείο Ανάπτυξης εισάγει στο Κοινοβούλιο νομοσχέδιο, το οποίο κατά τους συντάκτες του αποβλέπει στον εκσυγχρονισμό του πλαισίου που διέπει τις Ε.Π.Ε., τις Εταιρείες Περιορισμένης Ευθύνης. Επί της ουσίας, με τα πρώτα 13 άρθρα τροποποιεί το ν. 3190, ενώ περιλαμβάνει και 3 άρθρα που αναφέρονται σε άλλα ζητήματα. Είναι, βέβαιο, ότι το εν λόγω νομοθέτημα, αποτελεί μνημονιακή υποχρέωση και γι' αυτό εισάγεται «άρον-άρον» σε αυτή την Επιτροπή.

Η επεξεργασία του σχεδίου νόμου, προσωπικά σε εμένα αφήνει ανάμεικτες εντυπώσεις, κύριε Υπουργέ. Κάποιες επιμέρους διατάξεις, τις θεωρώ χρήσιμες και ευπρόσδεκτες. Κάποιες άλλες τροποποιήσεις του νόμου -που επιφέρετε τώρα με το νομοσχέδιο- ήταν επιβεβλημένες, λόγω εισαγωγής ανωτέρω διατάξεων, ιδίως αυτές περί δημοσιότητας στο ΓΕΜΗ, στο Γενικό Εμπορικό Μητρώο και γι' αυτό η στάση μας, θα είναι δεδομένα και το λέω από τώρα, επί συγκεκριμένων άρθρων, θετική.

Θα αναφερθώ εκτενώς και στη συζήτηση επί των άρθρων, μεθαύριο, αλλά μπορώ από τώρα να πω ότι βλέπουμε θετικά κάποιες διατάξεις, όπως για παράδειγμα, αυτές που αφορούν τις επωνυμίες των Ε.Π.Ε., την τροποποίηση του ορίου διπλών πλειοψηφιών στα 2/3 από 3/4, όπου γίνεται πιο ευέλικτο το σχήμα και θα τα εξηγήσουμε όλα αυτά και στη συζήτηση κατ’ άρθρων.

Επίσης, για τη λήψη σημαντικών αποφάσεων, όπως π.χ. η τροποποίηση καταστατικού, τις διατάξεις για την απεμπλοκή του δικαστηρίου από τη διαδικασία παύσεως του διαχειριστή, γιατί είχε δημιουργήσει και πολλά προβλήματα νομολογιακά και φαίνεται ότι όσοι βοήθησαν στη σύνταξη σε αυτά τα θέματα, έκαναν καλή δουλειά. Επίσης, για την εισαγωγή του θεσμού συνεδριάσεων των εταίρων μέσω τηλεδιάσκεψης, τη διευκόλυνση της εξόδου εταίρου που αφορά τις αλλοδαπές εταιρείες είναι πολύ σωστά.

Οι άλλες διατάξεις, όμως, όπως η υποχρέωση των Ε.Π.Ε. να είναι οπωσδήποτε ορισμένου χρόνου ή οι διατάξεις για τα λογιστικά πρότυπα ή για τη μείωση της συνδρομής των μελών της Ε.Ε.Ε.Δ.Ε.Ε. της Ε.Ε. για τις εταιρείες που συμμετέχουν τα Επιμελητήρια μας, έχουμε προς το παρόν επιφυλάξεις και θα δούμε τι βελτιώσεις θα κάνετε και αναμένουμε την τοποθέτησή σας, μετά από την τοποθέτηση των φορέων, γιατί είναι σημαντικά ζητήματα και των φορέων της αγοράς, βεβαίως, στο να συμπεράνουμε, εάν οι διατάξεις αυτές έχουν πράγματι θετικό αντίκτυπο ή δημιουργούν προβλήματα.

Τα ίδια ισχύουν ακόμη θα έλεγα και για τις περιπτώσεις των άρθρων 14,15 και 16. Το άρθρο 14, αφορά τις λαϊκές αγορές και θα το δούμε, γιατί είναι ένα άρθρο, το οποίο πρόσφατα, πριν από λίγους μήνες, ψηφίσατε και απορώ, γιατί το τροποποιείτε τώρα. Για την έκδοση των εγγυητικών επιστολών από ασφαλιστικές εταιρείες, θα δούμε το τι πρόβλημα μπορεί να δημιουργείται και εκεί.

Βεβαίως, το άρθρο 16, αφορά τη μείωση των εισφορών από 2% σε 2 τοις χιλίοις. Είναι μεγάλη η διαφορά και θέλει να το συζητήσουμε και αυτό το θέμα.

Τον προβληματισμό αυτό τον έχουμε ιδίως και για το άρθρο 14, όπως είπα, που αφορά τις υπαίθριες αγορές, καθώς ο ν.4497/2017, εάν δεν κάνω λάθος, τον ψηφίσατε πριν από λίγο καιρό και απορούμε ποιοι είναι οι λόγοι που ώθησαν την υιοθέτηση της εν μέρει τροποποιήσεως του σε τόσο σύντομο χρονικό διάστημα.

Πέρα από αυτά, οφείλω να ασκήσω κριτική και να σημειώσω, πως είναι σε μερικά σημεία ένα πολύ προχειρογραμμένο σχέδιο νόμου, κύριε Υπουργέ, παρόλο που όλα αυτά τα θετικά που είπα, υπάρχουν σε κάποια σημεία.

Τούτο προκύπτει και από κάποιες διατάξεις που είναι ασαφώς διατυπωμένες, αλλά κυρίως και από μια απλή ανάγνωση της Αιτιολογικής Έκθεσης, η οποία επί της ουσίας, είναι, ελλιπέστατη και σίγουρα κακογραμμένη, καθώς περιορίζεται σε μια σύντομη επανάληψη των εισαγομένων διατάξεων, χωρίς να αναφέρεται επί της ουσίας στη στρατηγική και τη φιλοσοφία, πίσω από τις προτεινόμενες αλλαγές. Επιπλέον, δεν παρέχεται ούτε το ελάχιστο των οφειλομένων πληροφοριών και θα σας εξηγήσω τι εννοώ.

Αρκετές φορές η Αιτιολογική Έκθεση αναφέρεται σε διατάξεις που χρήζουν τροποποιήσεως προκειμένου να προσαρμοστούν στο Ενωσιακό Δίκαιο, δίχως να αναφέρει ποια είναι τα Ενωσιακά νομοθετήματα και οι συγκεκριμένες διατάξεις που επιτάσσουν αυτές τις αλλαγές.

Το σχέδιο νόμου αποτυγχάνει στο βασικό του σκοπό να προσδιορίσει το ρόλο που οφείλουν να διαδραματίσουν οι Ε.Π.Ε. στην οικονομία της χώρας εν έτη 2018.

Όσοι ασχολούνται με το εταιρικό δίκαιο, γνωρίζουν, πως οι ΕΠΕ αποτελούν έναν εταιρικό θεσμό που εν μέρει, έχει πέσει σε αχρησία και αφορά συνήθως παλαιότερες εταιρείες, καθώς οι νέες κεφαλαιουχικές εταιρείες που συστήνονται στη συντριπτική τους πλειοψηφία, προτιμούν τον τύπο της Ιδιωτικής Κεφαλαιουχικής Εταιρείας και δευτερευόντως τις Α.Ε..

Το σχέδιο νόμου δεν μπόρεσε να δώσει απάντηση στο βασικό ερώτημα που μπορεί να απασχολεί έναν επιχειρηματία. Γιατί κάποιος να προτιμήσει να συστήσει ΕΠΕ; Αν επιθυμεί η εταιρεία να συσταθεί εύκολα και να έχει ευελιξία είναι σίγουρο ότι θα προτιμήσει την Ιδιωτική Κεφαλαιουχική Εταιρεία, ενώ σε κάθε άλλη περίπτωση, πιθανότατα θα προτιμηθεί η λύση της Α.Ε.. Από αυτή τη σκοπιά, όσο θετικές και αν χαρακτηριστούν οι διατάξεις του σχεδίου νόμου, θεωρώ εν τέλει, ότι δεν θα επηρεάσουν τις απόψεις και τις αποφάσεις των επιχειρηματιών, ούτε θα αποτελέσουν κίνητρο για τη δημιουργία περισσοτέρων ΕΠΕ.

Το σχέδιο νόμου δεν προτείνει νέες απαντήσεις στα ουσιώδη ζητήματα που καθορίζουν τις αποφάσεις όσων συστήνουν εταιρείες, δηλαδή, το φορολογικό καθεστώς, εταιρικός φόρος και φόρος σε μερίσματα, αλλά και το ασφαλιστικό καθεστώς. Στους τομείς αυτούς δεν αλλάζει τίποτα και ως εκ τούτου, στους τομείς αυτούς δεν δημιουργείται κανένα κίνητρο για νέες ΕΠΕ. Τεχνοκρατικά όπως είπα, έγινε καλή δουλειά. Απλώς, σε μερικές διατάξεις έχουμε μερικές επιφυλάξεις, τις οποίες θα μας δοθεί η ευκαιρία να πούμε και στην κατ’ άρθρον συζήτηση και ελπίζω να γίνουν και νομοτεχνικές βελτιώσεις.

Πάνω απ’ όλα όμως, με το παρόν σχέδιο νόμου, χάνεται η ευκαιρία να γίνει διάλογος, για τη θέση των ΕΠΕ στην ελληνική οικονομία. Σε ποιους απευθύνονται, ποιους εξυπηρετούν, τι ουσιώδεις διαφορές έχουν από τις ιδιωτικές και κεφαλαιουχικές εταιρείες και πώς θα μπορούσαν να έχουν αντίκτυπο στην απόφαση ενός επιχειρηματία, να προτιμήσει ένα συγκεκριμένο εταιρικό τύπο. Όλα αυτά τα ερωτήματα δεν απαντώνται και δυστυχώς, οι ΕΠΕ ακόμη και μετά τη ψήφιση του εν λόγω νομοσχεδίου θα παραμείνει ένας εταιρικός τύπος, χωρίς ευδιάκριτα πλεονεκτήματα και χωρίς στρατηγική στόχευση σε επιχειρήσεις συγκεκριμένων χαρακτηριστικών.

Τέλος, το σχέδιο νόμου χάνει μια ακόμη σπουδαία ευκαιρία να κωδικοποιήσει την υφιστάμενη νομοθεσία, πράγμα που το επιδιώκετε βέβαια με ειδική διάταξη, με π.δ. σε δεύτερο χρόνο. Δυστυχώς και στον τομέα αυτό θα μπορούσατε ήδη να το είχατε κάνει ενοποιώντας τις διατάξεις και να τελειώσει το θέμα. Αυτό βέβαια δεν είναι και ουσιώδες. Παρά τις επιμέρους θετικές διατάξεις, η άποψή μας είναι πως το αντίκτυπο που θα έχει το νομοσχέδιο αυτό, αν τελικά ψηφιστεί, στην πραγματική οικονομία, θα είναι πολύ μικρό.

 Στην καλύτερη των περιπτώσεων, θα ρυθμιστούν κάποια ζητήματα και θα διευκολυνθεί η λειτουργία των υφισταμένων ΕΠΕ και γι’ αυτό, ανεξαρτήτως της τελικής στάσεως που θα τηρήσουμε, αφού ακούσουμε τις τροπολογίες και τις νομοτεχνικές που θα κάνετε, οφείλουμε να σημειώσουμε, πως πρόκειται περί ενός νομοθετήματος, το οποίο βέβαια λύνει διάφορα πρακτικά ζητήματα, είναι τεχνοκρατικό, αλλά θα ήθελε λίγο περισσότερο δουλειά σε διατάξεις, όπως είπα.

Για παράδειγμα, στο άρθρο 2, συμφωνούμε με την κατάργηση της διπλής δημοσιότητας σε ΓΕΜΗ, αλλά και την Εφημερίδα της Κυβερνήσεως, καθώς με τη σύσταση με πρότυπο καταστατικό, άνευ παρέμβασης συμβολαιογράφου. Έχουμε επιφυλάξεις για την επιλογή όλες οι ΕΠΕ να είναι υποχρεωτικά ορισμένου χρόνου, καθώς θεωρούμε ότι η διάταξη αυτή θα επιφέρει μια άχρηστη γραφειοκρατία και θα ήθελα να ξέρω ποιος ο λόγος να είναι ορισμένου χρόνου, αφού θα μπορούσε λίγο και κανένα χρόνο πριν λήξει ο χρόνος που θα έχει προσδιοριστεί από το καταστατικό, ως προβλεπόμενη διάρκεια της εταιρείας, μπορεί κάλλιστα να έχει ανανεωθεί για 1 ή 2 χρόνια. Δηλαδή, ποια είναι η σκοπιμότητα. Αποβλέπει δηλαδή στον επενδυτή τι θέλει να κάνει, πώς θα διαχειριστεί τα χρήματά του; Είναι κάτι που δεν ξεκαθαρίζεται, ούτε από την εισηγητική έκθεση.

Τώρα στο κεφάλαιο 4. Είναι σωστό και το άλλο που δεν απαιτείται πλέον δικαστική απόφαση στη συνέλευση των ετέρων με τις πλειοψηφίες εκεί, θα τα πούμε αυτά και θα το υπερψηφίσουμε αυτό, στο άρθρο 3.

Στο άρθρο 5, θα ήθελα να πω το εξής, με την αντικατάσταση που προτείνετε, δηλαδή, για την ελεύθερη έξοδο, θα ήθελα να το δείτε αυτό, την ελεύθερη έξοδο του εταίρου από την ΕΠΕ. Ενώ με την μέχρι τώρα ισχύουσα ρύθμιση, ο νόμος δεν επιτρέπει την ελεύθερη έξοδο από την ΕΠΕ, έτσι είναι ο νόμος, ελευθέρως δεν μπορείς να φύγεις, αλλά επιτρέπει απλώς στο καταστατικό να προβλέπεται υπό ορισμένες προϋποθέσεις η έξοδος του εταίρου από την ΕΠΕ.

Γιατί το λέω αυτό; Γιατί όπως γνωρίζετε, οι ΕΠΕ δεν είναι κεφαλαιουχικές εταιρίες, ούτε προσωπικές, έχουν διηθεί χαρακτήρα, δηλαδή, έχουν και το προσωπικό στοιχείο και το κεφαλαιουχικό. Νομίζω ότι εδώ παραγνωρίζεται με την εκ του νόμου ελεύθερη έξοδος του εταίρου, το προσωπικό στοιχείο, χωρίς ιδιαίτερο λόγο. Μπορεί με τον τρόπο αυτό να κλονίζεται η εμπιστοσύνη των τρίτων συναλλασσόμενους, γιατί για παράδειγμα, εάν εγώ θα ήθελα να επενδύσω σε μια ΕΠΕ, δεν βλέπω μόνο στο σκοπό ή στο κεφάλαιο το τι θα βάλω, αλλά και στα πρόσωπα που τα απαρτίζουν, για να έχω εμπιστοσύνη, ότι θέλω, όχι μόνο στην οικονομική επιφάνεια τους, αλλά και στην ηθική και κοινωνική τους υπόσταση. Συνεπώς, είναι ένα στοιχείο το οποίο πρέπει να το δείτε.

Στο άρθρο 6, συμφωνούμε με τη μείωση των ποσοστών διπλής πλειοψηφίας από δύο τρίτα, τόσο για τους εταίρους, όσο και για τα εταιρικά μερίδια προκειμένου να τροποποιηθεί το καταστατικό. Έως τώρα απαιτούνται τα τρία τέταρτα των εταίρων και τρία τέταρτα της μερίδος του κεφαλαίου. Αυτό για να αποκτήσει μεγαλύτερη ευελιξία η εταιρία, βέβαια, τώρα, υπάρχουν και κάποιες προτάσεις, όπως μια τροπολογία του κ. Κακλαμάνη, να την δούμε όμως. Εκεί θα πω, εκ των προτέρων, δείτε τη και εσείς, ως προβληματισμό το αναφέρω, εγώ διαφωνώ με την τροπολογία.

Προσέξτε, δεν διαφωνώ, εν τω συνόλω -θα το εξηγήσω γιατί- εάν η ΕΠΕ είναι με λίγους μετόχους, δηλαδή, εάν είναι για παράδειγμα, τρεις μέτοχοι, υπάρχουν πάρα πολλές, θα το καταλάβαινα το μειωμένο ποσοστό, ενώ οι διατάξεις αυτές θέλουν να προστατέψουν την μειοψηφία, πολύ καλά κάνετε και τα τέσσερα πέμπτα τα κάνετε τρία πέμπτα, βεβαίως, για να μη γίνονται καταχρήσεις σε βάρος της πλειοψηφίας, έτσι μετριάζεται το σύστημα. Εάν όμως είναι μόνο τρεις οι μέτοχοι και γιατί το λέω αυτό, ας υποθέσουμε ότι είμαστε τρεις και κάνουμε μια εταιρία ΕΠΕ, και εσείς κ. Υπουργέ, έχετε το 80% του κεφαλαίου και εγώ με άλλον έναν έχουμε το 20%, δηλαδή, από 10%, σε μετόχους δεν έχετε την πλειοψηφία, είσαστε το ένα τρίτο και είμαστε τα δύο τρίτα, δεν μπορείτε να κάνει τροποποίηση.

Άρα, εμείς, τώρα πια, αντιστρέφεται ο ρόλος μας και σας καταδυναστεύουμε, λέω πως θα πρέπει να το σκεφτούμε, και εγώ τώρα τα είδα, μήπως όμως θα έπρεπε, εάν οι εταίροι είναι περιορισμένοι, μέχρι ενός ορισμένου αριθμού, να είναι αυτή η διάταξη, όπως τη λέει και ο κ. Κακλαμάνης και από εκεί και πέρα, εάν είναι πάνω από τρεις ή τέσσερις -ως προβληματισμό το λέω- να είναι η διάταξη, όπως την φέρνετε. Δείτε το και το συζητάμε ξανά. Είναι ένα θέμα, το οποίο δεν νομίζω ότι μπορούμε να διαφωνήσουμε σε αυτό.

Εν τούτοις, η παρ. 2, ως έχει, είναι απολύτως ασαφής και δεν κατανοούμε τι ακριβώς ορίζεται με τη διάταξη αυτή, καθώς προστίθεται νέα παρ. 5, στο άρθρο 38, του ν.3190/55, με το οποίο ορίζεται ότι σε συγκεκριμένες περιπτώσεις, η τροποποίηση του καταστατικού, δηλαδή, η ανάκληση διαχειριστή που είναι η μεταβίβαση εταιρικού μεριδίου, έξοδος αποκλεισμός εταίρου κ.τ.λ., απαιτείτε μεν η δημοσιότητα του άρθρου 8, του ν.3190/55, αλλά όχι όλες οι διατυπώσεις του, σε αντίθεση με τις υπόλοιπες περιπτώσεις του καταστατικού.

Έως εδώ καλά, αλλά αναφορικά με το εύρος της εξαίρεσης αυτής, υπάρχει προφανώς κάποιο νομοτεχνικό σφάλμα, καθώς στην Αιτιολογική Έκθεση μας αναφέρει πως δεν εφαρμόζεται η παρ. 1, του άρθρου 15, του ν. 3419/55 -δες το αυτό- αποτέλεσμα, δηλαδή της καταχώρησης, ενώ η διάταξη αναφέρει, πως δεν απαιτείται η διαδικασία της παρ.1, και χωρίς να εφαρμόζεται το άρθρο 15, του ν.3419/55, επομένως, δεν καθίσταται σαφώς, αν η αναφορά στην παρ.1, αφορά την παρ. 1, του άρθρου 8 του ν.3190 ή του άρθρου 15 του ν. 3419/55, αυτό θα ήθελα να το δείτε, συνεπώς, όλη η διάταξη χρήζει μια διευκρίνισης.

Στο άρθρο 7, εκεί που λέει «μπορεί ο διαχειριστής να καλέσει τη συνέλευση και να πάρει τα αναγκαία μέτρα» νομίζω, ότι η παλιά διάταξη που έλεγε τι γίνεται ρητά, ήταν πιο σωστή, γιατί εδώ είναι αόριστη. Ποια είναι τα αναγκαία μέτρα;

Αναγκαία μέτρα θα έχει μια συνέλευση π.χ. μια ΣΕΠΕ στη Θεσσαλονίκη ή και στην Αθήνα που είναι ακόμα διαφορετικά μέτρα από τα άλλα; Αυτό είναι λίγο ρευστό. Εάν δείτε την παλιά διάταξη, θα δείτε - έχω την εντύπωση - ότι είναι πιο σωστή. Τέλος, το άρθρο 9, θέλει μια νομοτεχνική βελτίωση, γιατί έχετε 3 παραγράφους. Στην πρώτη παράγραφο λέτε για την καθ’ ύλη αρμοδιότητα του δικαστηρίου που είναι το Μονομελές και σωστά βάζετε «το Μονομελές».

Στη δεύτερη παράγραφο λέτε για την κατά τόπο αρμοδιότητα, όταν λέτε για την έδρα και στην τρίτη παράγραφο, η οποία είναι εντελώς περιττή, λέτε «εάν δεν προβλέπεται, ισχύουν οι άλλες δύο», ενώ μια μικρή διάταξη αρκούσε. Εγώ πώς θα την έκανα;

Σας διαβάζω τι θα έλεγα εγώ: «διαφορές από την άσκηση ενδίκων βοηθημάτων που θεσπίζονται με τις διατάξεις του νόμου αυτού, ανεξάρτητα από το αντικείμενό τους υπάγονται πάντοτε στην αρμοδιότητα του Μονομελούς Πρωτοδικείου της έδρας της εταιρίας» και τελειώσαμε. Δείτε το, λοιπόν, αυτό νομοτεχνικά. Τώρα, όσον αφορά στα άλλα θα τα πούμε μεθαύριο.

Επίσης, δείτε το άρθρο 16 για τις εταιρείες που ανέφερα, όπου η εισφορά στο Διεθνές Επιμελητήριο των Επιμελητηρίων εδώ ήταν 2% και το κάνατε 2 τοις χιλίοις. Μα, άμα είναι 2 τοις χιλίοις θα κλείσουν, γιατί δεν θα μπορούν να λειτουργήσουν. Δείτε το αυτό μήπως πρέπει να αλλάξετε το ποσοστό. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριοι συνάδελφοι, πριν συνεχίσουμε θα σας διαβάσω τους φορείς.

Οι φορείς είναι οι εξής: ΣΕΒΕ, ΣΕΕΓΕ, ΣΕΒΕ, Κεντρικό Επιμελητήριο Ελλάδας, Διεθνές Εμπορικό Επιμελητήριο, Ένωση Ασφαλιστικών Εταιρειών Ελλάδος, Σύνδεσμος Ελλήνων Εμπορικολόγων, Ένωση Δικαστών και Εισαγγελέων Ελλάδος, Ολομέλεια Δικηγορικών Συλλόγων, Πανελλήνια Ομοσπονδία Σωματείων Πολιτών Λαϊκών Αγορών, Σύνδεσμος Ανώνυμων Εταιρειών και ΕΠΕ, Οικονομικό Επιμελητήριο, Ομοσπονδία Σωματείων Επαγγελματιών Πολιτών Λαϊκών Αγορών, Πανελλήνια Ομοσπονδία Συλλόγων Παραγωγών Αγροτικών Προϊόντων Πολιτών Λαϊκών Αγορών, ΠΟΦΕΕ Φοροτεχνικοί Ελεύθεροι Επαγγελματίες, Σώμα Ορκωτών Ελεγκτών Λογιστών (ΣΟΕΛ), Συμβολαιογραφικός Σύλλογος Αθηνών, ΕΒΕΑ, Συνδικάτο Υπαίθριου Εμπορίου Ελλάδας και Εθνική Ελληνική Επιτροπή του Διεθνούς Εμπορικού Επιμελητηρίου.

 Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Εισηγητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρίες και κύριοι συνάδελφοι, κύριε Υπουργέ, θα μου επιτρέψετε να ξεκινήσω σχετικά με τον τρόπο που νομοθετεί η Κυβέρνηση διαβάζοντας λίγο τις αρμοδιότητες.

Η Κυβέρνηση στέλνει στη Βουλή έναν Υφυπουργό που ξέρετε πόσο πολύ σας σέβομαι, ο οποίος δεν έχει νομοθετική αρμοδιότητα.

Παρακαλώ πάρτε το ΦΕΚ, που λέει, ότι «από τις αρμοδιότητες που ανατίθενται με το άρθρο στον Υφυπουργό» δηλαδή, σε εσάς, «εξαιρούνται και παραμένουν στον Υπουργό η νομοθετική πρωτοβουλία».

Δεν ξέρω εάν έχω κάνει λάθος, αλλά πραγματικά σας λέω για τον τρόπο της Κυβέρνησης και αυτό δεν αφορά εσάς. Αυτό το ΦΕΚ έχει γίνει στις 17 Νοεμβρίου του 2016.

ΣΤΕΡΓΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης): Αυτό είναι παλιό…

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Εισηγητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Εάν έχει αλλάξει κάτι θα ήθελα να το δούμε, απλώς σας λέω για τον τρόπο που νομοθετεί η Κυβέρνηση.

ΣΤΕΡΓΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης): Κύριε Κωνσταντινόπουλε, είναι το περσινό..

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Εισηγητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Πιστεύω, ότι θα το βρείτε και θα μας το δώσετε.

Μιλάμε τώρα για μια τροποποίηση του ν. 3190/1955, ο οποίος έχει αλλάξει μια φορά επί Κυβέρνησης ΠΑ.ΣΟ.Κ. το 2010 και έχει αλλάξει άλλη μια φορά το 2016 με το ν.4441. Προσπαθεί και ενσωματώνει ουσιαστικά μνημονιακές υποχρεώσεις. Προσπαθεί να εντάξει κάνοντας μια προσαρμογή του κανονιστικού πλαισίου τις Οδηγίες και τον Α.Ε.Π., αλλά παρόλα αυτά, κατά την άποψή μας, το πρόβλημα φορολογικό και ασφαλιστικό, κύριε Υπουργέ, παραμένει και ίσως είναι το μεγαλύτερο θέμα που υπάρχει σ' αυτό το νόμο.

Αν σήμερα, κύριοι και κυρίες συνάδελφοι, εν έτη 2018, λέγαμε σε τι βοηθάει αυτό το νομοσχέδιο και θα μπορούσε να βοηθήσει. Είναι να δούμε αν μπορεί να απλοποιεί τις διαδικασίες.

Συνάδελφοι, μίλησαν και είπαν αναλυτικά -συμφωνούμε στα περισσότερα- για την επωνυμία, το εταιρικό κεφάλαιο και εγώ θα ήθελα να βάλω κάποια θέματα, κύριε Υπουργέ, για το νομοσχέδιο και θα αρχίσω από το άρθρο 14 που αφορά τις λαϊκές αγορές.

Πριν ένα χρόνο, εμείς σας είπαμε στο Περιφερειακό Συμβούλιο ότι δεν μπορούν να λειτουργήσουν τα θέματα των λαϊκών αγορών και τότε μας λέγατε ότι κάνουμε λάθος, ενώ είπαμε ότι εμείς κάναμε μια αποτίμηση της μέχρι τώρα λειτουργίας που είχαμε νομοθετήσει και είδαμε ότι δεν πάει καλά. Έρχεστε σήμερα και λέτε ότι παίρνετε τις αρμοδιότητες.

Μήπως, κύριε Υπουργέ, είναι σωστό να τελειώνουμε με αυτό, αφού δεν έχει καμία οικονομική υποχρέωση το ελληνικό δημόσιο και να πάμε στη λειτουργία, σε αυτό που υπήρχε πριν και να μην κάνει απλά κοινωνική πολιτική με τα χρήματα των ανθρώπων στις λαϊκές αγορές ο κάθε Περιφερειάρχης; Εμείς το έχουμε θέσει, το βάλαμε και την προηγούμενη φορά.

Δεύτερον, πότε θα είναι επιτέλους έτοιμο εκείνο το ολοκληρωμένο πληροφοριακό σύστημα; Πόσο χρόνο χρειάζεται; Έχουν περάσει τέσσερα χρόνια και δεν μπορείτε να φτιάξετε ένα πληροφοριακό σύστημα.

Το άρθρο 16 είναι σημαντικό. Νομίζω ότι πάρα πολύ θετικό. Μειώνεται η συνδρομή των εμπορικών, βιομηχανικών, βιοτεχνικών επαγγελματικών επιμελητηρίων από το 2% στο δύο τοις χιλίοις. Είναι πάγιο αίτημα και σε σωστή κατεύθυνση.

Θέλω να σας βάλω μερικά ζητήματα, -θα τα ακούσουμε και από τους φορείς-, τα οποία μπορούν να υλοποιήσουν πάρα πολύ την όλη διαδικασία και είναι τα εξής: Να καταργηθεί στις μονοπρόσωπες Ε.Π.Ε. η σφραγίδα από συμβολαιογράφο σε κάθε επίσημο έγγραφο, εφόσον δεν προκαλείται νομική βλάβη. Είναι ένα θέμα που μειώνει τη γραφειοκρατία; Να καταργηθεί η υποχρέωση τροποποίησης του καταστατικού, όπου χρειάζεται πάλι.

Οποιαδήποτε αλλαγή από αυτές, κύριε Υπουργέ, υπάρχει το ΓΕΜΗ, το οποίο είναι μια μεγάλη μεταρρύθμιση, το οποίο έγινε το 2010 επί κυβέρνησης ΠΑ.ΣΟ.Κ. και μπορούσε να βοηθήσει σε μια συνεννόηση με τις ΔΟΥ. Ας κάνουμε μερικά βήματα απλοποίησης των διαδικασιών. Τώρα, ας πάμε στο ασφαλιστικό θέμα. Μπορείτε να μου απαντήσετε, γιατί να πληρώνει διαφορετικά ΕΦΚΑ η ΕΠΕ από τα ΙΚΕ; Ποια είναι η λογική; Θα ήθελα να την ακούσω για να μπορέσουμε να συνεννοηθούμε. Γιατί κάποιος και εδώ έχει μια αξία, αν χρειάζεται να φτιάξουμε, δηλαδή, πρέπει να δώσουμε τη δυνατότητα, ώστε να εξομοιωθούν οι ασφαλιστικές εισφορές; Όσον αφορά τον διαχειριστή; Θα είναι θα είναι ασφαλισμένος υποχρεωτικά μόνο ο διαχειριστής και όχι όλοι οι εταίροι; Ποια είναι λογική σας;

Είναι σημαντικό, συνάδελφοι, αν είναι να φτιάξουμε κάτι, το οποίο να το αλλάξουμε -νομοθετήθηκε το 1955, ήρθαμε το αλλάξαμε το 2010, ήρθατε το 2016 και το ξανά αλλάξατε- για να το γίνει νόμος και μετά από έξι μήνες και πάλι να μη λειτουργεί δεν έχει καμία αξία.

Άρα, κύριε Υπουργέ, είναι το θέμα της φιλοσοφίας της πολιτικής και της τεχνοκρατικής που έχετε. Σε αυτό τι λένε; Ποια είναι η άποψή σας; Για να μπορέσουμε να συνεννοηθούμε.

Τώρα μπαίνω λίγο στα άρθρα, αλλά νομίζω ότι έχει μια σημασία, αν μπορεί η Κυβέρνηση να απαντήσει σε αυτά, για να μπορέσουμε να δημιουργήσουμε και τις προϋποθέσεις να αλλάξουν κάποια θέματα προς όφελος των εταιρειών.

Άρθρο 4, παρ. 4, υποπαράγραφος 1 λέτε «Η πενταετής παραγραφή από τη διανομή μη πραγματικών κερδών» να γίνει τουλάχιστον δεκαετής. Γιατί το λέμε αυτό; Έχετε άποψη ότι η φορολογική διοίκηση μπορεί να το κάνει αυτό; Κάνει τους απαραίτητους ελέγχους μέσα στην πενταετία; Τι λέτε;

Στο άρθρο 5, παρ.3, υποπαράγραφος 3, σας ζητούμε και είναι παρατηρήσεις που δεν της κάναμε εμείς, γιατί δεν είναι παρατηρήσεις, οι οποίες έχουν πολιτικό περιεχόμενο, αλλά πραγματικά ενδιαφέρον τεχνοκρατικό. Το καταλαβαίνετε, έτσι; Δεν προσπαθώ να σας κάνω ούτε τον έξυπνο, αλλά προσπαθώ να βοηθήσω με βάση μια μικρή διαβούλευση που κάναμε στην παράταξή μας. Να μπορεί να προβλέπεται από το καταστατικό η μεταβίβαση εταιρικού μεριδίου αιτία θανάτου, ώστε να διασφαλίζεται η παρουσία του διαδόχου του θανόντος στο ΔΣ.

 Άρθρο 1, παρ.4, υποπαράγραφος 5. Δεν είναι υπερβολή να δημοσιοποιείται υποχρεωτικά το ύψος του εταιρικού κεφαλαίου σε κάθε έντυπο της εταιρείας;

Ακούω, αυτό που είπατε και πολύ σωστά. Από τη μια είναι το κοινοτικό, το οποίο αλλού δεν το βάζουμε για να μην μειώνουμε και τώρα το βάζουμε, το οποίο ουσιαστικά δεν μειώνει καμία γραφειοκρατία και δημιουργεί ακόμη μεγαλύτερο θέμα.

Θέλω να σας βάλω ένα θέμα για τα θέματα των ασφαλιστικών. Άρθρο 15. Κοιτάξτε τώρα τη διαφορά με το κοινοτικό δίκαιο. Δίνεται για πρώτη φορά μέσω αυτού του άρθρου -αυτό είναι πολύ σημαντικό- η δυνατότητα σε ασφαλιστικές εταιρείες να παρέχουν εγγυητικές επιστολές σε αναδόχους που καταθέτουν φάκελο σε δημόσιο διαγωνισμό. Είναι ένα αίτημα της αγοράς εδώ και πολύ καιρό. Είμαστε σίγουροι; Εγώ βάζω το θέμα καθαρά, γιατί αυτό πρέπει να το πουν οι αρχές να το προχωρήσουμε, γιατί αν δεν υπάρχει φερεγγυότητα, όπως ξέρετε σε μία από αυτές τις εταιρείες, μπορεί να χρησιμοποιηθεί για οποιοδήποτε τρόπο. Άρα, εδώ υπάρχει το Κράτος. Με βάση την Τράπεζα της Ελλάδος και όλες τις υπηρεσίες, λέει ότι σήμερα όλες οι ασφαλιστικές εταιρείες έχουν αυτή τη φερεγγυότητα και δεν γίνονται άλλα παιχνίδια. Είναι βασικό, κύριε Υπουργέ, γιατί αν δεν την έχετε και αν αυτό δεν το εγγυηθείτε, καταλαβαίνετε ότι είναι ένα πολύ μεγάλο ζήτημα. Δηλαδή, θέλω να σας πω ότι μπορεί να παίρνει κάποιος που μπαίνει σε ένα μεγάλο δημόσιο έργο, εγγυητική με έναν τρόπο, ο οποίος δεν διασφαλίζει. Δηλαδή, η τράπεζα έχει άλλους κανόνες και αυτό έχει να κάνει με το πώς μπορεί να λειτουργήσει χωρίς υγιή ανταγωνισμό. Θα ήθελα να δείτε προβλέψεις για τη διασφάλιση της εταιρικής περιουσίας, με αντίστοιχες διατάξεις του άρθρου 23 του ν. 2190/1920. Έχει ένα πολύ μεγάλο ενδιαφέρον.

Και βάζω δύο θέματα, τα οποία νομίζω τα έχει θέσει και ο ΣΕΒ σε αυτό που έχει στείλει στους Εισηγητές, αλλά και σε όλους τους συναδέλφους, τα οποία έχουν ένα ενδιαφέρον και γι’ αυτό το θέτω. Πρέπει να υπάρχει πρόβλεψη επιβολής κυρώσεων στην περίπτωση μη δημοσίευσης ισολογισμών; Αν πρέπει, πρέπει να το κάνουμε, ώστε να μπορέσουμε να διασφαλίσουμε τον υγιή ανταγωνισμό. Αυτό νομίζω είναι κάτι, το οποίο θα βοηθήσει όλες τις υγιείς επιχειρήσεις.

Και νομίζω στο άρθρο 2 και τελειώνω με αυτό, κύριε Υπουργέ, έχουμε φτάσει πια σε ένα επίπεδο να προστεθεί στο νομό με τη μορφή παραρτήματος η θεσμοθέτηση ψηφιακά υπογεγραμμένου πιστοποιητικού νόμιμης σύστασης και λειτουργίας με υποχρεωτικό περιεχόμενο. Έτσι, καμία νεοσύστατη εταιρία δεν θα επιβαρύνεται με επιπλέον δικαιολογητικά.

Σε αυτό, μπορεί να βοηθήσει πάρα πολύ, όπως και στα προηγούμενα, δηλαδή να διασφαλίσει ουσιαστικά τις διαδικασίες, γιατί μας ενδιαφέρει να υπάρχει διασφάλιση όλων αυτών. Με πολύ καλές προσθέσεις, να υποστηρίξουμε την συγκεκριμένη νομοθετική πρωτοβουλία.

Θα θέλαμε να σας ακούσουμε κ. Υπουργέ στα θέματα που θέσαμε συγκεκριμένα, όχι γενικώς. Θα ακούσουμε και τους φορείς αύριο, αλλά θα θέλαμε να ακούσουμε την πολιτική σας φιλοσοφία στα πέντε-έξι ζητήματα που θέσαμε, έτσι ώστε να απαντήσουμε στο τέλος για το νομοσχέδιο. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δέδες Ιωάννης, Συρίγος Αντώνιος, Γκαρά Αναστασία, Δημαράς Γεώργιος, Μεϊκόπουλος Αλέξανδρος, Δρίτσας Θεόδωρος, Τριανταφυλλίδης Αλέξανδρος, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Εύη, Γεννιά Γεωργία, Κάτσης Μάριος, Καφαντάρη Χαρά, Αυλωνίτου Ελένη, Ξυδάκης Νικόλαος, Κωστοπαναγιώτου Ηλίας, Παπαδόπουλος Νικόλαος, Σέλτσας Κωνσταντίνος, Κυρίτσης Γεώργιος, Σιμορέλης Χρήστος, Μεγαλοοικονόμου Θεοδώρα, Συρμαλένιος Νικόλαος, Λιβανίου Ζωή, Τζάκρη Θεοδώρα, Αθανασίου Χαράλαμπος, Βλάχος Γεώργιος, Δήμας Χρίστος, Καραμανλή Άννα, Χαρακόπουλος Μάξιμος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Κατσώτης Χρήστος, Τάσσος Σταύρος, Καμμένος Δημήτριος, Λαζαρίδης Γεώργιος και Αμυράς Γεώργιος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει, ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ, κυρία Πρόεδρε. Το παρόν σχέδιο νόμου χωρίζεται σε δύο κεφάλαια. Το μεν πρώτο αφορά τα άρθρα 1 ως 13 και περιέχει τις τροποποιήσεις του ν.3190/ 1955, για τις εταιρείες περιορισμένης ευθύνης. Στο δεύτερο κεφάλαιο έχουμε ορισμένες διατάξεις, οι οποίες φαίνεται να ρυθμίζουν ζητήματα, τα οποία έχουν σχέση με το υπαίθριο εμπόριο και τις λαϊκές αγορές.

Παρατηρούμε ότι ορισμένες αλλαγές προβλέπονται επίσης και για τις ανώνυμες εταιρείες, τις ιδιωτικές κεφαλαιουχικές εταιρίες, τις ομόρρυθμες εταιρίες και τις ετερόρρυθμες εταιρίες.

Οι αλλαγές του άρθρου 10 του σχεδίου νόμου, αφορούν το θέμα της εταιρικής επωνυμίας της οποίας το νομικό πλαίσιο ορθώς πρέπει να τροποποιείται, εάν το μεταβάλει ο μεταβαλλόμενος χαρακτήρας και ο τρόπος λειτουργίας των εμπορικών συναλλαγών.

Οι Εταιρείες Περιορισμένης Ευθύνης χαρακτηρίζονται ως «κεφαλαιουχικές», διότι είναι απαραίτητη για την είσοδο των εταίρων στο εταιρικό σχήμα.

Η εισφορά κεφαλαίων είτε σε χρήμα είτε σε είδος, όπως π.χ. η εισφορά ενός ακινήτου, το οποίο να είναι δεκτικό χρηματικής αποτίμησης, σε εμπορικό επίπεδο η Ε.Π.Ε. θεωρήθηκε ελκυστική νομική μορφή για την ανάπτυξη εμπορικής δραστηριότητας, κυρίως εξαιτίας του γεγονότος ότι προβλέπει τον περιορισμό της ευθύνης των εταίρων απέναντι στους τρίτους μόνο για το ύψος της περιουσίας της εταιρείας.

Συνεπώς, προκύπτει ο διαχωρισμός της εταιρικής περιουσίας και της περιουσίας των εταίρων αναφορικά με την οικονομική ευθύνη, με ό,τι αυτό συνεπάγεται για την προσέλκυση του εμπορικού και επιχειρηματικού ενδιαφέροντος, αλλά και την εν μέρει εξασφάλιση των εταίρων σε σύγκριση με τις υπόλοιπες εταιρικές μορφές.

Εδώ, αυτός είναι ακριβώς και ο λόγος κ. Υπουργέ που οι εταιρείες περιορισμένες ευθύνη δεν τυγχάνουν της εκτίμησης στην «πιάτσα», να σας το πω έτσι, όπως των υπολοίπων εταιριών. Και ο λόγος είναι ακριβώς επειδή είναι Εταιρείες Περιορισμένης Ευθύνης.

Να έχετε υπόψη σας ότι όσοι συναλλάσσονται προτιμούν επιταγές ή συναλλαγματικές άλλων εταιρειών επειδή υπάρχει ακριβώς αυτός ο περιορισμός στις ευθύνες.

Αυτό, μάλιστα, κατά τη δική μου άποψη έρχεται σε αντίθεση με το Σύνταγμα, όπου μιλάμε για ισονομία και ισοπολιτεία.

Δεν μπορεί μια μικρή επιχείρηση, μια ατομική επιχείρηση, εφόσον δεν πάει καλά είτε από κακοδιαχείριση του ιδιοκτήτη, είτε από λάθος επιλογές που έχουν κάνει, να μπορεί ο οποιοσδήποτε τρίτος να τον «κυνηγάει» νομικά, είτε λέγεται τράπεζα αυτή, είτε προμηθευτής και να κατάσχει την περιουσία σε αντίθεση με τους ιδιοκτήτες. Εδώ θα έπρεπε να υπάρξει μια πρόβλεψη αναλογικά με το καταστατικό ίδρυσης των εταιριών, ανάλογα σε τι ποσοστό είναι ο κάθε ιδιοκτήτης, ανάλογα να μπορούν να του κατάσχονται και τα περιουσιακά του στοιχεία.

Είναι τελείως άδικο, γιατί έχετε υπόψη σας ότι επιτρέψτε μου την έκφραση τα «λαμόγια» της πιάτσας επιδίδονται στη δημιουργία τέτοιων εταιριών, ακριβώς επειδή είναι «περιορισμένη ευθύνη».

Θεωρώ, λοιπόν, ότι δεδομένης της κρίσης και της έλλειψης των επιθυμητών φορολογικών και γραφειοκρατικών συνθηκών, ο περιορισμός της ευθύνης του εταιρικού επιπέδου συνιστά κίνητρο για τους μεσαίας δυναμικής επίδοξους εμπόρους. Βέβαια, μιλάμε σε θεωρητικό επίπεδο, διότι στην πράξη, οι συνθήκες και του τοξικού οικονομικού περιβάλλοντος δεν ευνοούν την αύξηση των δεικτών της εγχώριας επιχειρηματικότητας, αντίθετα φαίνεται να ευνοούν τις αλλοδαπές εταιρείες ή τις εταιρείες των λεγόμενων τρίτων χωρών. Αυτό για τη δική μας θεώρηση είναι ένα ζήτημα, αν λάβετε υπόψη σας την πάγια θέση στο οικονομικό πρόγραμμα της Χρυσής Αυγής, στην ενίσχυση πρωτίστως της ελληνικής οικονομίας σε κάθε τομέα παραγωγής και εμπορικής δραστηριότητας.

Τρίτη χώρα είναι και η Τουρκία και όπως γνωρίζουμε όλοι πολύ καλά, τα τούρκικα κεφάλαια εισρέουν αφειδώς στην Ελλάδα σε κάθε είδους επιχειρηματικό τομέα από το τραπεζικό σύστημα και τον τουρισμό μέχρι και την αγροτική παραγωγή. Αυτό φυσικά δεν είναι τυχαίο, αντίθετα είναι ένα σχέδιο των Τούρκων για τη θεμελίωση και ενδυνάμωση των τουρκικών οικονομικών συμφερόντων τους στην Ελλάδα, γεγονός που είναι ικανό να έχει ένα αρνητικό πολιτικό και διπλωματικό αντίκτυπο στις σχέσεις της εξωτερικής πολιτικής μας με την Τουρκία.

Υπάρχουν, όμως λύσεις νομικού περιεχομένου για να μπορέσουν να προστατευθούν τα ελληνικά συμφέροντα. Αν λάβουμε υπόψη μας ότι όντως υφίσταται η απειλή που ανέφερα παραπάνω. Μια λύση θα ήταν ο περιορισμός στις εγκρίσεις εγκατάστασης υποκαταστήματος ή πρακτορείου αλλοδαπής εταιρείας τρίτης χώρας και πιο συγκεκριμένα, καθορισμός ορίων στη δυνατότητα ανάπτυξης επιχειρηματικής δραστηριότητας από Τούρκους επενδυτές. Μια άλλη λύση θα ήταν η επιβολή υψηλής φορολόγησης στις τρίτες χώρες ή σε κάποιες εξ αυτών και αναλογική ελάφρυνση των ελληνικών εταιρικών σχημάτων που δραστηριοποιούνται στον τομέα αυτό.

Ένας περιοριστικός όρος αυτού του πνεύματος περιέχεται στο άρθρο 8 στο εδάφιο 2 της τροποποίησης τους άρθρου 58 του ν. 3190/1955, όπου αναφέρεται ότι για να εγκριθεί εγκατάσταση αλλοδαπής εταιρείας τρίτης χώρας στην ελληνική επικράτεια είναι απαραίτητη προϋπόθεση να μπορεί η ελληνική εταιρεία να εγκαθίσταται στην επικράτεια της τρίτης αυτής χώρας της αιτηθείσας αλλοδαπής εταιρείας. Θα έλεγα ότι αυτή η διάταξη μπορεί να συμπληρωθεί και με μια άλλη νομική προϋπόθεση, την αναλογικότητα στα μεγέθη των επενδυτικών κεφαλαίων μεταξύ των χωρών, ώστε να υπάρχει μια οικονομική ισορροπία και ως εκ τούτου να μην υπάρχει προνομιακή εκμετάλλευση της επενδυτικής παρουσίας των Τούρκων στην πατρίδα μας εκ μέρους της τουρκικής κυβέρνησης.

Επίσης, στο άρθρο 8, του παρόντος νομοσχεδίου, διαπιστώνουμε ότι οι περιφερειακές ενότητες θα μπορούσαν να εκδίδουν σχετικές αποφάσεις εγκρίσεως για τις αλλοδαπές εταιρείες και εν συνεχεία, να τις αποστέλλουν στο Γενικό Εμπορικό Μητρώο, όπου θα τις καταχωρεί και στο Μητρώο του. Είναι γεγονός ότι τα γραφειοκρατικά θέματα για την εγκατάσταση υποκαταστημάτων αλλοδαπής ρυθμίζονται από το ν.3419/2005 και το ν.4316/2014. Αυτό, όμως, που θα ήθελα να τονίσω είναι ότι καλό θα ήταν τον σχετικό έλεγχο των υποβαλλόμενων δικαιολογητικών και την έγκριση της εγκατάστασης των αλλοδαπών εταιρειών να την εκδίδει για όλες τις εταιρικές μορφές η υπηρεσία του Γενικού Εμπορικού Μητρώου και το νομικό συμβούλιο του ΕΒΕΑ και όχι οι υπηρεσίες της περιφερειακής κοινότητας. Αυτές, όμως, μπορούν να διατηρήσουν το ρόλο της ταχείας και ολοκληρωμένης διαβίβασης των σχετικών εγγράφων στο ΓΕΜΗ και στο ΕΒΕΑ.

Στο Α’ Κεφάλαιο, όπως προείπαμε, περιέχονται οι διατάξεις για τις ΕΠΕ, η επωνυμία της εταιρείας, το ύψος των κεφαλαίων, η λειτουργία των οργάνων της εταιρείας, συνέλευση των εταίρων, διαχειριστής, η διάρκεια της εταιρείας που αποτελεί και τα βασικά, όπου επέρχονται αλλαγές. Αναφορικά με την επωνυμία επί της ουσίας, δεν έχουμε να παρατηρήσουμε κάτι αρνητικό στις νέες προβλέψεις. Είναι λογικό οι απαιτήσεις των σημερινών ηθών στις εμπορικές συναλλαγές να προκαλούν μεταβολές στην παραγωγή δικαίου και νέων διατάξεων. Ως εκ τούτου, οι σχετικές προτεινόμενες διατάξεις μας είναι αποδεκτές.

Στο προτεινόμενο άρθρο 1, παρατηρούμε τη μείωση του ποσού των εταιρικών μεριδίων, τα οποία μπορούν να έχουν ονομαστική αξία τουλάχιστον ένα ευρώ σε αντίθεση με τα 30 ευρώ ανά εταιρικό μερίδιο που ισχύει μέχρι σήμερα. Επίσης, προβλέπεται ο ελεύθερος καθορισμός του εταιρικού κεφαλαίου και διαπιστώνουμε ότι υπάρχει μια επιρροή από το μοντέλο της ιδιωτικής κεφαλαιουχικής εταιρείας, αν και διατηρούμε επιφυλάξεις, για το εάν αυτή η φαινομενική διευκόλυνση θα τονώσει την εμπορική δραστηριότητα. Υπάρχει, επίσης, αλλαγή στα κλάσματα των ποσοστών πλειοψηφίας για την τροποποίηση της εταιρικής σύμβασης από 3/4 σε 2/3 και ομοίως, για τη λήψη απόφασης της συνέλευσης αναφορικά με τη λύση της εταιρείας.

Στο κεφάλαιο Β και στα άρθρα 14 μέχρι και 16, έχουμε τις προτεινόμενες λοιπές διατάξεις που ρυθμίζουν κυρίως τον υπαίθριο εμπόριο και τις λαϊκές αγορές. Με την πρώτη ανάγνωση, προκύπτει μια φωτογραφική διόρθωση του πρόσφατου νόμου της δικής μας Κυβέρνησης, του ν.4497/2017, σχετικά με τις διαδικασίες και τις προϋποθέσεις για την χορήγηση άδειας επαγγελματία πωλητή υπαίθρου.

Σε πρώτη φάση, ας δούμε, αν αυτές οι τροποποιήσεις είναι θετικές για τους Έλληνες υπαίθριους πωλητές. Κάποιες διευκολύνσεις φαίνονται να εισάγονται, αλλά οι φορείς που θα κληθούν, ως άμεσα ενδιαφερόμενοι, θα αναπτύξουν τις θέσεις τους και θα αξιολογήσουμε την αναγκαιότητα των διατάξεων αυτών.

Στα άρθρα 15 και 16 έχουμε την τροποποίηση του ν.4412/2016 για τις δημόσιες συμβάσεις και του νομοθετικού διατάγματος 5 του 1926, σχετικά με την Εθνική Ελληνική Επιτροπή Διεθνούς Εμπορικού Επιμελητηρίου. Θα μας πουν οι αρμόδιοι Υπουργοί για ποιους λόγους τροποποιούν το εν λόγω νομοθετικό διάταγμα.

Εις ότι αφορά το παρόν σχέδιο νόμου, δηλώνουμε «επιφύλαξη» και να αναφερθώ και στην τροπολογία που έχει κατατεθεί από το Υπουργείο Εθνικής Άμυνας, την 1581/27.

Με την παρούσα τροπολογία προκύπτει η διεύρυνση του πεδίου εφαρμογής του άρθρου 58 του ν.3421/2005, αναφορικά με τη δυνατότητα μείωσης της στρατιωτικής θητείας σε τρεις μήνες για τους υιούς και τους αδελφούς των πεσόντων εξαιτίας τρομοκρατικής ενέργειας, οι οποίοι υπηρετούσαν στις Ένοπλες Δυνάμεις και τα Σώματα Ασφαλείας.

Εκ πρώτης όψεως, φαίνεται ότι πρόκειται για μια λογική πρόβλεψη, αν και είναι εν μέρει ελλιπής, κατά τη δική μας άποψη, γιατί θα έπρεπε να περιλαμβάνεται στη διάταξη και η περίπτωση τραυματισμού ή θανάτου, εξαιτίας εγκληματικής ενέργειας.

Αυτό όμως που μου προκαλεί εντύπωση- και μάλιστα, θα έλεγα ότι είναι και λίγο οξύμωρο- είναι ο Υπουργός που καταθέτει την παρούσα τροπολογία, ο κ. Κουβέλης, ο οποίος αν και Υπουργός Εθνικής Άμυνας είναι γνωστός υπερασπιστής των αντιρρησιών συνείδησης και μη στρατεύσιμων και αυτό που μου κάνει ακόμα μεγαλύτερη εντύπωση, είναι ότι στην έκθεση αξιολόγησης συνεπειών ρυθμίσεων, στην πρώτη παράγραφο που αναφέρεται σχετικά με την αναγκαιότητα, στο τέλος της παραγράφου γράφει: «Λαμβανομένης υπόψιν της μηδαμινής επίδρασης, ως προς την μαχητική ικανότητα των Ενόπλων Δυνάμεων, καθόσον ο αριθμός των ατόμων που δικαιούνται να υπαχθούν στη ρύθμιση αυτή, αναμένεται να είναι ιδιαίτερα μικρός». Πόσο μικρός, κύριε Υπουργέ, νομοθετούμε για ένα και για δύο άτομα; Θα πρέπει εδώ να είναι πιο διευκρινιστικό. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράστασης ΠΑ.ΣΟ.Κ.-ΔΗΜ.ΑΡ.): Ανέφερα για την αλλαγή. Έγινε αλλαγή στο ΦΕΚ πριν ένα μήνα, για να είμαι δίκαιος απέναντί σας, κύριε Υπουργέ. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ, το λόγο έχει ο Ειδικός Αγορητής του Κομμουνιστικού Κόμματος Ελλάδος, ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδος): Θα σας χαλάσω αυτή τη «σούπα» της συναίνεσης που εκφράστηκε με τον καλύτερο τρόπο στη μέχρι τώρα συζήτηση.

Καταρχήν, κύριε Υπουργέ, αυτό που χαρακτηρίζει τη δράση της Κυβέρνησης, ιδιαίτερα αυτή την περίοδο, αλλά όχι μόνο είναι η προσπάθεια να στηριχθεί η δράση του κεφαλαίου να παραμερίσετε ότι εμπόδια υπάρχουν ακόμη, ανοίγοντας διάπλατα το δρόμο για την κερδοφορία του. Στόχος είναι, μέσω της αύξησης αυτής ακριβώς της κερδοφορίας των επιχειρηματικών ομίλων να σταθεροποιηθεί η επισφαλής καπιταλιστική ανάπτυξη στη χώρα μας, παράλληλα βέβαια με μια προσπάθεια ενσωμάτωσης των λαϊκών στρωμάτων στους στόχους του κεφαλαίου, με τη γνωστή σας τακτική της παραπλάνησης και της καλλιέργειας ψεύτικων ελπίδων.

Αυτά άλλωστε ακούσαμε και σήμερα από τα «χείλη» του Πρωθυπουργού στο Υπουργικό Συμβούλιο. Δεσμεύσεις, ξεκάθαρες, συνέχισης της στήριξης των επενδυτικών σχεδίων των επιχειρηματικών ομίλων, μαζί βεβαίως, με υποσχέσεις «κοινωνικής δικαιοσύνης» ή «δίκαιης ανάπτυξης». Επιβεβαίωσε, με τον καλύτερο τρόπο, ότι η μεταμνημονιακή εποχή θα έχει ακριβώς για τους εργαζόμενους και τα λαϊκά στρώματα, ότι έχει και η μνημονιακή εποχή. Τώρα, πώς συνδέονται όλα αυτά με το νομοσχέδιο που συζητάμε και αφορά τις εταιρείες περιορισμένης ευθύνης;

Καταρχήν, η ενίσχυση τέτοιων επιχειρήσεων είναι αναγκαία για να στηριχθεί η αναιμική καπιταλιστική ανάπτυξη που προανέφερα, ιδιαίτερα αυτών των εταιρειών που είναι προσδεμένες με τα μεγάλα μονοπώλια. Τι κάνετε με το νομοσχέδιο που συζητάμε;

Με τις αλλαγές που προτείνετε στη μέχρι τώρα νομοθεσία, απλουστεύετε τη διαδικασία για να συσταθεί μια Εταιρεία Περιορισμένης Ευθύνης. Η όλη διαδικασία γίνεται ευκολότερη, όπως επίσης, εισάγετε και τη δυνατότητα αναβίωσής της και το ζήτημα της αναβίωσης, ιδιαίτερα αυτή την περίοδο, είναι σημαντικός για τους στόχους που έχετε και που προανέφερα.

Για παράδειγμα, από τα στοιχεία που έχω και αφορούν μόνο τη Θεσσαλονίκη- νομίζω όμως ότι η κατάσταση, λίγο έως πολύ, είναι η ίδια σε όλη τη χώρα- η περίοδο της καπιταλιστικής οικονομικής κρίσης-, δηλαδή, από το 2011 μέχρι το Νοέμβριο του 2017 που είναι τα στοιχεία του Επαγγελματικού Επιμελητηρίου έχουν εγγραφεί 79 και έχουν διαγραφεί 160 ΕΠΕ, δηλαδή, 81. Πιστεύετε ότι αρκετές από αυτές θα μπορούσαν να επανασυσταθούν και γι' αυτό εισάγετε και αυτή τη δυνατότητα της αναβίωσής τους, όσες, βέβαια, από αυτές μπορούν να σταθούν στον ανταγωνισμό σ' αυτό που λέτε εσείς «τον υγιή ανταγωνισμό».

Στην πράξη, προτείνετε αλλαγές που διευκολύνουν τη σύσταση και την αναβίωση των Εταιρειών Περιορισμένης Ευθύνης, αυτό κάνετε. Και πώς το κάνετε; Μειώνετε το ποσό του μετοχικού κεφαλαίου και ορίζετε ότι η ονομαστική αξία των εταιρικών μεριδίων της εταιρίας δεν θα μπορεί να είναι μικρότερη του 1 €, από 30 € που ήταν. Θα μπορούν πλέον να συστήνονται με τη χρήση του πρότυπου καταστατικού και όχι αποκλειστικά με συμβολαιογραφικό έγγραφο, όπως ισχύει μέχρι σήμερα, ενώ πλέον η ΕΠΕ θα αποκτά νομική προσωπικότητα μόνο με την εγγραφή της στο Γενικό Εμπορικό Μητρώο (ΓΕΜΗ). Άρα, μειώνετε και τα έξοδα για αυτές τις διαδικασίες συνολικά, όπως και για το παρακάτω που θα πω.

Ακόμη, δηλαδή, σύμφωνα με τις διατάξεις αυτού του νομοσχεδίου καταργείται η λεγόμενη «διπλή δημοσιότητα» και στο Μητρώο ΕΠΕ και στην Εφημερίδα της Κυβέρνησης που υπάρχει σήμερα και αντικαθίσταται από την ενιαία και ολοκληρωμένη δημοσιότητα εντός του ΓΕΜΗ.

Το κεφάλαιο της ΕΠΕ να σχηματίζεται ή από μετρητά είτε με εισφορές σε είδος. Για παράδειγμα, το οικόπεδο μιας εταιρείας. Παράλληλα, η συνέλευση των εταίρων της Εταιρείας Περιορισμένης Ευθύνης μπορεί να αποφασίζει για την αναβίωση της εταιρίας.

Νομοθετείτε και μια σειρά άλλα μέτρα που διευκολύνουν τη λειτουργία των επιχειρήσεων, όπως για παράδειγμα, επανακαθορίζει το νομοσχέδιο τα ποσοστά πλειοψηφίας των εταίρων σε μια ΕΠΕ. Μειώνετε το ποσοστό της απαιτούμενης πλειοψηφίας για τη λήψη αποφάσεων από τα 3/4 στα 2/3.

Καταργείτε την υποχρεωτική προσφυγή στο δικαστήριο για την ανάκληση διαχειριστή ορισμένο από το Καταστατικό, καθώς και για τον ορισμό της αξίας των εταιρικών μερίδων στις περιπτώσεις μεταβίβασής τους από αιτία θανάτου.

Ακόμη, καταργείτε τη διοικητική έγκριση για την εγκατάσταση στην Ελλάδα υποκαταστήματος αλλοδαπής Εταιρειών Περιορισμένης Ευθύνης που προέρχονται, όμως, από χώρα της Ε.Ε..

Τέλος, παρέχεται η δυνατότητα σχηματισμού πρόσθετων αποθεματικών πέραν του τακτικού που προβλέπονται ως τα σήμερα.

Με αυτόν τον τρόπο, λοιπόν, σε γενικές γραμμές, διευκολύνετε τη σύσταση και την ανασύσταση των Εταιρειών Περιορισμένης Ευθύνης.

Δεύτερο ζήτημα που θέλω να θέσω. Αυτά τα μέτρα, καταρχήν, αποτελούν μέτρα της Εργαλειοθήκης του ΟΟΣΑ και προτάσεις του ΟΟΣΑ που η κυβέρνηση δεσμεύθηκε να υλοποιήσει με την υπογραφή της που έβαλε στο 3ο μνημόνιο- και να μην ξεχνιόμαστε- το έχετε ψηφίσει όλοι μαζί.

Στο καινούργιο κυβερνητικό σποτ ο πρωθυπουργός λέει: «Τώρα πια μας ακούν, μας αναγνωρίζουν, μας σέβονται», δείχνοντας, μάλιστα, πλάνα από τις συναντήσεις του με τους εκπροσώπους των ιμπεριαλιστικών «θεσμών» και τα «κοράκια» των αγορών και μεταξύ αυτών, είναι και ο κ. Άνχελ Γκουρία, επικεφαλής του ΟΟΣΑ. Να, γιατί κερδίζετε τον ειλικρινή σεβασμό και μια θέση στην «καρδιά» του κεφαλαίου και των εκπροσώπων όλων αυτών των ιμπεριαλιστικών ενώσεων. Γιατί τους κάνετε τη δουλειά!

Και όμως, αυτά τα «κατορθώματά» σας, που ανοίγουν νέα πεδία κερδοφορίας στους επιχειρηματικούς ομίλους βαθαίνουν ακόμα περισσότερο την εκμετάλλευση και καταργούν εργατικά δικαιώματα που κατακτήθηκαν με αίμα που γενικεύουν την επίθεση σε βάρος των λαϊκών οικογενειών. Μάλιστα, τα ίδια ακριβώς μέτρα, ήταν έτοιμη να πάρει και η Ν.Δ., να τα υλοποιήσει και μάλλον, δεν πρόλαβε, το 2014.

 Έχει πέσει στα χέρια μου η απάντηση, τότε, στη Βουλή, αρχές του 2014, τέλος Γενάρη περίπου, του τότε Υπουργού Διοικητικής Μεταρρύθμισης και Ηλεκτρονικής Διακυβέρνησης, του κ. Μητσοτάκη, σήμερα Προέδρου της Ν.Δ., όπου επιβεβαιώνει, ότι όλα αυτά αποτελούν, με πρόταση του ΟΟΣΑ για την ελάφρυνση διοικητικού βάρους επιχειρήσεις και επαγγελματίες, ενημερώνοντας μάλιστα τη Βουλή ότι προωθείται σχετικό σχέδιο νόμου προς ψήφιση. Εκείνη την περίοδο, το ίδιο Υπουργείο εκτιμούσε ότι η ελάφρυνση από το διοικητικό βάρος της συγκεκριμένης υποχρέωσης για τις ΕΠΕ και γενικότερα, με την υλοποίηση των προτάσεων του ΟΟΣΑ, θα ανέρχεται σε 41,83 εκατ., τότε, κάθε χρόνο. Τέτοια διευκόλυνση γίνεται δηλαδή στην πράξη και σήμερα, φαντάζομαι και μεγαλύτερη.

Βλέπουμε και εδώ και δεν είναι η μοναδική περίπτωση και δεν θα είναι ούτε και η τελευταία που αποδεικνύεται ότι συνεχίζετε στην ίδια κατεύθυνση με τους προηγούμενους. Ποιους; Αυτούς που αποκαλείτε παλιό πολιτικό προσωπικό, παρά του ότι προσπαθείτε να πείσετε τον λαό ότι εκφράζεται δύο διαφορετικούς κόσμους. Ο κόσμος που υπερασπίζεστε όλοι σας, ΣΥΡΙΖΑ, Ν.Δ., Κίνημα Αλλαγής και τα άλλα κόμματα του ευρωμονόδρομου, δεν είναι ο κόσμος του λαού, αλλά ο κόσμος του κεφαλαίου και της κερδοφορίας. Αυτόν τον κόσμο υπερασπίζεστε. Κάνετε τα πάντα για τη διευκόλυνσή του και σε αυτήν την κατεύθυνση, βεβαίως, δεν έχετε διαφορές. Όμως, η αντιπαράθεση, η σύγκρουση και η συντριβή αυτού ακριβώς, του κόσμου του κεφαλαίου, της δράσης του με σκοπό το κέρδος είναι προϋπόθεση για τη λαϊκή ευημερία. Και εδώ, αξίζουν ο λαός να καταθέσει κάθε θυσία, σε αυτήν την κατεύθυνση.

Αυτό βέβαια, δεν σας εμποδίζει να σηκώνετε και κάλπικες διαχωριστικές γραμμές, για να κρύψετε την ταξική, αντιλαϊκή σας πολιτική, αλλά και την ταύτιση σας στα μεγάλα ζητήματα που αφορούν το κεφάλαιο και την κερδοφορία του.

Επομένως, με λίγα λόγια, λόγος γίνεται για αναδιαρθρώσεις που βοηθούν το κεφάλαιο και που, για την υλοποίησή τους, εγγύηση αποτελεί ο ανταγωνισμός μεταξύ σας, για να αναγνωριστείτε ποιος είναι πιο ικανός να εγγυηθεί τις επενδύσεις και την υγιή καπιταλιστική ανάπτυξη στη χώρα μας. Περί αυτού πρόκειται. Άλλωστε, η σημερινή συμφωνία, επί της ουσίας, δηλαδή του συγκεκριμένου νομοσχεδίου που συζητάμε, αυτό αποδεικνύει.

Το δεύτερο ζήτημα είναι οι άλλες διατάξεις που αφορούν κυρίως το υπαίθριο εμπόριο. Άρθρο 14. Πρόκειται για διαρθρωτικές και διορθωτικές θα έλεγα, τροποποιήσεις του ν. 4497 /2017. Οι περισσότερες, από όσο τουλάχιστον γνωρίζουμε, είναι και αιτήματα των σωματείων των Επαγγελματιών Πωλητών Λαϊκών Αγορών και δεν έχουμε αντίρρηση. Όμως, θέλω να προσέξετε το εξής κύριε Υπουργέ. Στις παραγράφους 12 και 13, του άρθρου 14, όπου προβλέπουν την παράταση έως τις 15 με 20 Ιανουαρίου του 2019, οι ημερομηνίες των αδειών των Επαγγελματιών Πωλητών Λαϊκών Αγορών, Πλανόδιου και Στάσιμου Εμπορίου, θα ήθελα να προσέξετε το εξής. Για μια ακόμη φορά, δίνεται παράταση στη διαδικασία ανανέωσης των αδειών, χωρίς όμως να αντιμετωπίζεται το βασικό πρόβλημα.

Το βασικό πρόβλημα των Επαγγελματιών Πωλητών είναι η προϋπόθεση της ασφαλιστικής και της φορολογικής ενημερότητας. Εάν δεν την έχουν αυτή και ένας χρόνος να περάσει και 10 να περάσουν, δεν πρόκειται να ανανεωθεί η άδεια και θα πηγαίνουμε από παράταση σε παράταση, για να λύσουμε ένα πρόβλημα που πρέπει να λυθεί με έναν τρόπο. Να αντιμετωπιστεί δηλαδή, η βασική αιτία που δημιουργεί το πρόβλημα.

Με αυτές τις σκέψεις, επί της αρχής, επιφυλασσόμαστε για την Ολομέλεια και στην συζήτηση επί των άρθρων, θα μιλήσουμε πιο συγκεκριμένα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής):Το λόγο έχει ο κ. Λαζαρίδης, Ειδικός Αγορητής των Ανεξάρτητων Ελλήνων.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Σας ευχαριστώ, κυρία Πρόεδρε.

Κυρίες και κύριοι συνάδελφοι σκοπός αυτού του νομοσχεδίου είναι η απλοποίηση των διαδικασιών ίδρυσης, αλλά και λειτουργίας των συγκεκριμένων επιχειρήσεων και αυτό γιατί η μείωση της γραφειοκρατίας είναι κάτι το οποίο όχι μόνο θα βελτιώσει την ανταγωνιστικότητα της χώρας μας, αλλά αποτελεί και προαπαιτούμενο για την ολοκλήρωση της αξιολόγησης.

Το νομοσχέδιο για τις ΕΠΕ φέρνει μια σειρά μικρών και μεγάλων αλλαγών που αφορούν μεταξύ άλλων την επωνυμία, τη δημοσιότητα, την συνέλευση των εταίρων, τους διαχειριστές και την ίδρυση αλλοδαπού υποκαταστήματος στην Ελλάδα.

Έρχεται να εκσυγχρονίσει το θεσμικό πλαίσιο που έχει καθοριστεί για πρώτη φορά με το ν.3190/1955. Ο συγκεκριμένος νόμος έχει τροποποιηθεί πολλές φορές, κυρίως λόγω της εναρμόνισης Κοινοτικών Οδηγιών στο Ελληνικό Δίκαιο στο πλαίσιο της ενιαίας ρύθμισης των κεφαλαιουχικών εταιριών εντός της Ε.Ε..

Η απλοποίηση της διαδικασίας ίδρυσης επιχειρήσεων, η απλοποίηση των διαδικασιών για την αδειοδότηση των εταιριών διαχείρισης και η απλοποίηση της διαδικασίας πτώχευσης για τις μικρομεσαίες επιχειρήσεις αποτελεί για χρόνια τώρα ένα ζητούμενο για την ανάπτυξη στη χώρα μας. Ανάπτυξη που δεν πρέπει να διαταράσσεται από την εκάστοτε Κυβέρνηση, αλλά να επιτυγχάνεται από αντικειμενικές προϋποθέσεις, όπως σαφή όρια δημόσιου και ιδιωτικού τομέα, συνέχεια και συνέπεια του κράτους, προστασία των ξένων επενδύσεων, λιγότερη γραφειοκρατία, φιλικό για τις ιδιωτικές επιχειρήσεις περιβάλλον, υγιή δημόσια οικονομικά, πρόσβαση σε υγιές τραπεζικό σύστημα και στην κεφαλαιαγορά, σταθερό φορολογικό καθεστώς και άλλα.

Κυρίες και κύριοι συνάδελφοι, η κατεύθυνση αυτή, δηλαδή να ενισχυθεί η δημιουργία πολλών μικρομεσαίων καινοτόμων επιχειρήσεων κρίνεται ως αναγκαία, καθώς θα λειτουργήσει πολλαπλασιαστικά για το σύνολο της εγχώριας οικονομίας.

Η δημιουργία νέων εταιρειών σημαίνει νέες θέσεις εργασίας, αύξηση των φορολογικών εσόδων του κράτους και συνθήκες για τη δημιουργία πλούτου για τη δημόσια και ιδιωτική οικονομία και τέλος αύξηση του Α.Ε.Π..

Ταυτόχρονα, με τις αλλαγές που προωθούνται, διευκολύνεται η εγκατάσταση στην Ελλάδα υποκαταστήματος ξένης ΕΠΕ που προέρχεται από χώρα της Ε.Ε. με την κατάργηση της Διοικητικής Έγκρισης. Στόχος της συγκεκριμένης ρύθμισης είναι η βελτίωση της ανταγωνιστικότητας της χώρας μας για ξένες επενδύσεις, μέσω της μείωσης της γραφειοκρατίας.

Πιο συγκεκριμένα, η σύσταση μιας Εταιρείας Περιορισμένης Ευθύνης (ΕΠΕ) γίνεται ευκολότερη, ενώ εισάγεται η δυνατότητα αναβίωσής της με βάση τις αλλαγές που προβλέπονται στο νομοθετικό πλαίσιο που εισάγεται. Η σύστασή της θα μπορεί, πλέον να γίνει και με τη χρήση πρότυπου καταστατικού και όχι αποκλειστικά με συμβολαιογραφικό έγγραφο, όπως ισχύει σήμερα. Ενώ, πλέον η ΕΠΕ θα αποκτά νομική προσωπικότητα με την εγγραφή της στο Γενικό Εμπορικό Μητρώο (Γ.Ε.ΜΗ.).

Βλέπουμε, δηλαδή, τις προσπάθειες που αναφέραμε, να μειωθεί η γραφειοκρατία και να γίνει απλούστερη η διαδικασία για τη σύσταση ΕΠΕ, ενώ μεταξύ άλλων διατάξεων, μειώνεται το ποσό του μετοχικού κεφαλαίου και ορίζεται ότι η ονομαστική αξία των εταιρικών μεριδίων της εταιρίας δεν θα μπορεί να είναι μικρότερη του 1€ από τα 30€ που είναι σήμερα. Καταργείται, δηλαδή, η λεγόμενη διπλή δημοσιότητα, μητρώο ΕΕ και Εφημερίδα της Κυβερνήσεως που υφίσταται σήμερα και αντικαθίσταται από την ενιαία και ολοκληρωμένη δημοσιότητα εντός του ΓΕΜΗ.

Εισάγονται διατάξεις που ρυθμίζουν και πιο τυπικά θέματα που όμως έχουν μεγάλη σημασία για τη λειτουργία των συγκεκριμένων επιχειρήσεων. Όλες όμως οι διατάξεις έχουν τη σημασία τους και προσδοκούμε να βελτιώσουν άμεσα το επενδυτικό κλίμα. Για παράδειγμα, θα δίνεται πλέον η δυνατότητα στις ΕΠΕ να έχουν στην επωνυμία τους λατινικούς χαρακτήρες, ενώ προβλέπεται και η κωδικοποίηση του ν. 3190/1955 και η απόδοσή τους στη δημοτική, το οποίο σύμφωνα με το Υπουργείο Οικονομίας αποτελεί χρόνιο αίτημα, τόσο της αγοράς, όσο και των υπηρεσιών και των δικηγόρων και λογιστών που ασχολούνται με το εταιρικό δίκαιο.

Επίσης, το σχέδιο νόμου ρυθμίζει ζητήματα απώλειας θέσης για τον επαγγελματία πωλητή σε λαϊκές αγορές, στάσιμο και πλανόδιο εμπόριο, ενώ προβλέπει και την παράταση έως την 15η Ιανουαρίου 2019 για την ανανέωση των αδειών των επαγγελματιών πωλητών λαϊκών αγορών πλανόδιου και στάσιμου εμπορίου που έληξαν την 31η Μαρτίου 2018. Εδώ θα ήθελα να σταθώ για λίγο και να τονίσω κάτι που είχα τονίσει και στο παρελθόν, ότι θα πρέπει να δούμε τι γίνεται με την υπόθεση των φορολογικών ενημεροτήτων που θα πρέπει να εφοδιάζονται εν προκειμένω οι συγκεκριμένοι πωλητές των λαϊκών αγορών και του στάσιμου και πλανόδιου εμπορίου. Θα πρέπει να το ρυθμίσουμε και να το δούμε με ιδιαίτερη ευαισθησία αυτό το θέμα της ασφαλιστικής και της φορολογικής ενημερότητας αυτών των ανθρώπων.

Τέλος, με άλλη διάταξη μειώνεται η συνδρομή των Εμπορικών, Βιομηχανικών, Βιοτεχνικών και Επαγγελματικών Επιμελητηρίων του ν.4497/2017 προς την Εθνική Ελληνική Επιτροπή Διεθνούς Εμπορικού Επιμελητηρίου 2 τοις χιλίοις των τακτικών εσόδων τους.

Κυρίες και κύριοι συνάδελφοι, οι διατάξεις τις οποίες θα εξετάσουμε στις επόμενες συνεδριάσεις και θα ενισχύσουμε όπου αυτό χρειάζεται, εξασφαλίζουν ότι η σύσταση μιας Εταιρείας Περιορισμένης Ευθύνης γίνεται ευκολότερη. Για τους λόγους που αναφέραμε οι Ανεξάρτητοι Έλληνες στηρίζουμε τη νομοθετική αυτή πρωτοβουλία επί της αρχής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς, Ειδικός Αγορητής του «Ποταμιού».

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Βλέπω ένα νομοσχέδιο που είναι θετικό από την άποψη ότι προσπαθεί να επικαιροποιήσει τα των ΕΠΕ παρά το ότι, πρώτον - είναι κάτι που το συζητούσαμε και με τον κ. Καρρά της Δημοκρατικής Συμπαράταξης- η ΕΠΕ ως μορφή είναι μια ξεπερασμένη μορφή και δεν μπορεί να σταθεί εύκολα ούτε στα διεθνή νέα πρότυπα ούτε στην ταχύτητα των εξελίξεων της επιχειρηματικότητας. Η δεύτερη υποσημείωση είναι πώς εσείς έχετε μπλέξει με καραμπινάτους κρατιστές; Από την επεξεργασία του σχεδίου νόμου φαίνεται ότι από την πλευρά σας γίνεται μια προσπάθεια για να έρθει λίγο η κοινή λογική και στα της οικονομίας.

Εννοείται ότι μονοπωλεί το ενδιαφέρον και κλέβει την παράσταση του νομοσχεδίου, το θέμα των πωλητών λαϊκών αγορών και του στάσιμου εμπορίου, το άρθρο 14. Όταν πριν από λίγους μήνες συζητούσαμε τον ν.4497 που θα ρύθμιζε τα του λιανικού εμπορίου και του στάσιμου εμπορίου είχαμε πολλές επιφυλάξεις και είχαμε μιλήσει πρακτικά και συγκεκριμένα, για τεχνικά εμπόδια που θα έβρισκε μπροστά της αυτή η προσπάθεια και να που τώρα επιβεβαιωνόμαστε, 13 τροποποιήσεις σε ένα νόμο έξι μηνών.

Θα περιμένουμε και αύριο να δούμε τους φορείς από την πλευρά της ζώσας αγοράς, για το πως βλέπουν τα του νομοσχεδίου και κυρίως, του άρθρου 14. Το άρθρο 14 δίνει μια παράταση στην επίλυση του προβλήματος, δεν δίνει λύση στο πρόβλημα.

Οπότε, θα ήθελα να ακούσω και εγώ, πραγματικά, πώς πιστεύετε ότι θα λυθεί το ζήτημα της μη φορολογικής ασφαλιστικής ενημερότητας των λιανοπολιτών και εάν έχουν θέση ή όχι στο εμπόριο με το βεβαρημένο, λόγω και των συνθηκών βεβαίως, φορολογικό και ασφαλιστικό τους μητρώο.

Στο άρθρο 2, θεωρώ ότι είναι πολύ θετικό ότι καταργείται η διπλή λεγόμενη δημοσιότητα, μητρώα και Εφημερίδα της Κυβέρνησης.

Επίσης, στο άρθρο 3, βρίσκω θετική τη διάταξη για τα ζητήματα σύγκλησης και αρμοδιοτήτων της γενικής συνέλευσης των ΕΠΕ. Είναι αυτονόητη η πρόβλεψη δυνατότητας σύγκλησης γενικής συνέλευσης με e-mail.

Εκεί, λέτε, σταδιακά, να ανοίγετε το δρόμο, αγαπητέ Υπουργέ και στους υπόλοιπους Υπουργούς, να σκεφτούν τη ψήφο των Ελλήνων του εξωτερικού, των Ελλήνων εκλογέων που ζουν στο εξωτερικό; Είναι μια μικρή ένδειξη ότι μπορούν με τη χρήση των νέων τεχνολογιών να γίνουν πράγματα αυτονόητα.

Στα άρθρα 6 και 7, για τα ζητήματα διαχείρισης των ΕΠΕ και της τροποποίησης της εταιρικής σύμβασης, θετικό είναι ότι μειώνονται τα ποσοστά της διπλής πλειοψηφίας. Υπάρχει μεγαλύτερη ευελιξία στη λήψη αποφάσεων, γιατί πάμε από τα 3/4 στα 2/3, για τη συνέλευση των εταίρων.

Στο άρθρο 15, που αναφέρεται στην παροχή εγγυήσεων από πιστωτικά ή χρηματοδοτικά ιδρύματα που λειτουργούν μόνιμα εντός Ε.Ε. ή του ευρωπαϊκού οικονομικού χώρου. Ποιες περιπτώσεις ακριβώς επιθυμεί να ρυθμίσει η Κυβέρνηση; Δεν μπορώ να καταλάβω ακριβώς το εύρος της ρύθμισης.

Στο άρθρο 16, θετικό είναι ότι μειώνεται η εισφορά, από 2% σε 2 της χιλίοις, για τη συνδρομή των επιμελητηρίων, εμπορικών, βιομηχανικών κ.λπ...

Μόνες προβληματικές, θα έλεγα εγώ, είναι οι διατάξεις του άρθρου 14, του δεύτερου μέρους, για τις άδειες των επαγγελματιών του υπαίθριου εμπορίου που είναι κάτι που το συναντάμε συνέχεια μπροστά μας.

Θεωρώ, βεβαίως, ότι έχει θετικές διατάξεις το σχέδιο νόμου, όμως, θα δηλώσω επιφύλαξη, κυρία Πρόεδρε. Θέλω να δω και πώς θα διαμορφωθεί αύριο η συζήτηση με τους φορείς. Καλό θα ήταν να μας πει και ο Υπουργός εάν θα έχουμε τίποτα τροπολογίες και πού θα κινηθούν αυτές. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Πιτσιόρλας, έχει το λόγο.

ΣΤΕΡΓΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης): Ευχαριστώ, κυρία Πρόεδρε.

Καταρχήν, να πω στον κ. Κωνσταντινόπουλο, ότι από τον οίστρο του τον αντιπολιτευτικό, έκανε μια απρέπεια χωρίς λόγο. Δεν θα ερχόμουν εδώ χωρίς αρμοδιότητα. Είναι προφανές.

Το νομοσχέδιο αυτό είναι το πρώτο από μια σειρά νομοσχεδίων που θα ακολουθήσουν που αναμορφώνουν ουσιαστικά όλο το εμπορικό δίκαιο της χώρας.

Νομίζω ότι έχει βγει στη διαβούλευση ο νόμος για τις ανώνυμες εταιρείες και θα ακολουθήσει νόμος για τους μετασχηματισμούς των εταιριών που είναι ένα μεγάλο κενό στο ελληνικό εμπορικό δίκαιο. Επίσης, θα ύπαρξη αναμόρφωση του νόμου περί ΓΕΜΗ και ενδεχομένως, κάποιες βελτιώσεις και στο νόμο για τα επιμελητήρια.

Επειδή η βασική μας κατεύθυνση είναι να απλοποιήσουμε τα πράγματα και να δώσουμε και στο ΓΕΜΗ ένα ρόλο πιο ουσιαστικό, από αυτόν που ήδη έχει, θα κάνουμε όλες αυτές τις αλλαγές σε ένα πολύ σύντομο χρονικό διάστημα. Μέχρι το φθινόπωρο νομίζουμε ότι θα έχουν ολοκληρώσει. Βεβαίως, ο νόμος για τις ανώνυμες εταιρείες θα έρθει πάρα πολύ σύντομα.

Οι ΕΠΕ προφανώς είναι μια εταιρική μορφή που έχει προβλήματα, όμως είναι ένας πολύ μεγάλος αριθμός εταιριών και θα πρέπει με κάποιο τρόπο να βοηθήσουμε και να διευκολύνουμε τη λειτουργία τους. Όντως προσπαθούμε να διευκολύνουμε την ίδρυση και τη λειτουργία τους και αυτό προφανώς, δεν εξυπηρετεί τους καπιταλιστές, ιδιαίτερα για αυτή τη μορφή των εταιριών. Είναι πάρα πολλοί οι μικρομεσαίοι, λεγόμενοι που αυτοί κυρίως μετέχουν σε ΕΠΕ που προφανώς, δεν είναι οι μεγάλοι καπιταλιστές, αλλά είναι αυτοί που αποτελούν ένα κομμάτι της ραχοκοκαλιάς της ελληνικής οικονομίας που εξασφαλίζουν απασχόληση και που προφανώς θα πρέπει να μας ενδιαφέρει όλους.

Έχουν προβλήματα από ακαμψίες του θεσμικού καθεστώτος και από την ιδιορρυθμία του τύπο της εταιρίας, γι' αυτό και η μορφή των ΙΚΕ τώρα καλπάζει σε σχέση με τις ΕΠΕ. Προτείνονται στο νόμο διάφορα πράγματα για να διευκολύνουν. Θα φέρουμε και κάποιες βελτιώσεις νομοτεχνικές και κάποια ουσιώδη τροποποίηση με αφορμή την τροπολογία που κατέθεσε ο κ. Κακλαμάνης και θα πρέπει να δούμε, μήπως ακόμα παραπάνω θα διευκολύνουμε τα πράγματα.

Για τις πλειοψηφίες. Η ρητή πλειοψηφία για τα ποσοστά, γιατί το φαινόμενο που αντιμετωπίζουμε είναι ότι πάρα πολλές εταιρείες να μη μπορούν να πάρουν καμιά απόφαση και να βαλτώνουν. Αυτό είναι ένα μεγάλο πρόβλημα και οδηγεί σε απραξία. Το δεύτερο είναι ότι πρέπει να τους απαλύνουμε και από ένα κόστος γραφειοκρατικό και επίσης, να διευκολύνουμε ενδεχόμενη αναβίωση των εταιρειών αυτών, γιατί πέρασαν από μια μεγάλη κρίση. Προβλέπεται πριν από τη φάση εταιρικής περιουσίας αν υπάρχει δυνατότητα σε κάποιες απ' αυτές να αναβιώσουν, να υπάρχει η δυνατότητα, όπως υπάρχει και σε άλλες μορφές εταιρειών. Συνολικά είναι ένα σύνολο ρυθμίσεων που προσπαθούν να απλοποιήσουν τη λειτουργιά τους και να δώσουν λύσεις σε καταστάσεις που έχουν βαλτώσει για πάρα πολύ καιρό.

Στην ίδια λογική είναι και αυτή η διάταξη του ορισμένου χρονικού ορίου. Διότι, έχουμε και το φαινόμενο εταιρειών, οι οποίες δεν μπορούν να τερματίσουν το βίο τους. Επομένως και αυτό θα πρέπει με κάποιο τρόπο να το ρυθμίσουμε. Μετά την ακρόαση των φορέων, θα φέρουμε συγκεκριμένες νομοτεχνικές και ενδεχομένως και μια ευρύτερη τροποποίηση. Για το Διεθνές Οικονομικό Επιμελητήριο, η πρότασή μου είναι να απαλείψουμε αυτά που έχουν να κάνουν κυρίως, με τις εισφορές από τον παρόντα νόμο και να φέρουμε σε επόμενο νομοσχέδιο μια τροπολογία, μια ρύθμιση συνολική για το θέμα του Διεθνούς Επιμελητηρίου. Είναι θεσμός σημαντικός, παίζει ρόλο στα θέματα των διαιτησιών και θα πρέπει να το ρυθμίσουμε και να μην είμαστε σε διάσπαρτες διατάξεις.

Έχουμε συμφωνήσει και με τον Πρόεδρο του Διεθνούς Επιμελητηρίου και με την Ένωση των Επιμελητηρίων για τη ρύθμιση που λέμε τώρα, επομένως θα κάνουμε ένα διάλογο μετά για να μπορέσουμε να συνεννοηθούμε.

Για τα θέματα του εμπορίου, να ακούσουμε τους φορείς. Όντως, το μεγάλο πρόβλημα είναι αυτό που έχει να κάνει με τις ασφαλιστικές και φορολογικές ενημερότητες. Θα δούμε λοιπόν, πως θα το αντιμετωπίσουμε και αυτό έχει πολλές πλευρές. Δίνουμε χρόνο με τη παράταση, όμως, θα πρέπει να το λύσουμε με κάποιο τρόπο. Δε θα το λύσουμε τώρα, δε μπορούμε στα πλαίσια αυτού του νόμου, όμως θα λυθεί. Άρα, ακούμε την ακρόαση και θα επανέλθουμε στην κατ’ άρθρο συζήτηση και θα φέρουμε ορισμένες βελτιώσεις με βάση όσα έχουν συζητηθεί μέχρι σήμερα.

Επομένως, υπάρχει το δικαίωμα επιλογής στη μορφή της εταιρίας. Θα ήθελα να πω μόνο μία φράση, επειδή έλειπε ο κ. Αθανασίου. Αναγνωρίζω ότι υπάρχει, προφανώς και δεν απαντάται το ερώτημα, γιατί δεν μπορεί να απαντηθεί στην ουσία. Δηλαδή, ποιος είναι ο ρόλος αυτών των εταιρειών. Στην ουσία, είναι, ένας τύπος εταιριών, όπου είναι μεγάλος ο αριθμός των εταιρειών που υπάρχουν στην αγορά αυτή τη στιγμή, όμως, είναι ένας τύπος, ο οποίος δεν επιλέγεται ως εταιρική μορφή. Αυτό μας δείχνουν όλα τα στοιχεία.

Επομένως, αυτά που έχουμε να ρυθμίσουμε, είναι, να διευκολύνουμε τις παρούσες και στην πορεία, να μην αντιμετωπίζουν προβλήματα μέχρι την ολοκλήρωση ενός ολόκληρου κύκλου. Αυτό, θεωρώ ότι είναι στη σωστή προσέγγιση και ειλικρινής προσέγγιση μεταξύ μας. Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, πριν ολοκληρώσουμε, θέλω να σας ενημερώσω, ότι ο κ. Γεωργιάδης, Ειδικός Αγορητής της Ένωσης Κεντρώων, δεν μπόρεσε να παρευρεθεί και ζητά, η τοποθέτησή του, να συμπεριληφθεί στα πρακτικά. Αυτό δεν συνηθίζεται στη κοινοβουλευτική διαδικασία, αλλά νομίζω ότι δεν υπάρχει θέμα. Απλά σας το αναφέρω. Σας επαναλαμβάνω ότι αύριο στις 13.00, θα έχουμε το διάλογο με τους φορείς.

Σε αυτό το σημείο λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Συρίγος Αντώνιος, Γκαρά Αναστασία, Δημαράς Γεώργιος, Μεϊκόπουλος Αλέξανδρος, Καραγιάννης Ιωάννης, Καρακώστα Εύη, Κάτσης Μάριος, Καφαντάρη Χαρά, Αυλωνίτου Ελένη, Σέλτσας Κωνσταντίνος, Αθανασίου Χαράλαμπος, Μπούρας Αθανάσιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Σαχινίδης Ιωάννης, Βαρδαλής Αθανάσιος, Τάσσος Σταύρος και Λαζαρίδης Γεώργιος.

Τέλος και περί ώρα 17.55΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**